title: Jaarli Padington

text: Jaarli Padington on vuonna 1997 (-2009) Seinäjoella perustettu yhtye. Yhtye on julkaissut kaksi pitkäsoittoa, Jaarli Padington (1998) ja 10 Elämää (2001). Yhtyeen perustajajäseniin kuului Osku Ketola (laulu, viulu), Markus Ala-Kauhaluoma (kitara, laulu), Matti Järvikangas (basso, laulu), Tommi Luomanperä (kitara, laulu) sekä Kari Laurila (rummut, laulu). Nykyään yhtye tunnetaan paremmin nimellä Palava. Palavassa Jaarli Padingtonin alkuperäiskokoonpanosta soittaa Osku Ketola (laulu ja viulu) ja Markus Ala-Kauhaluoma (kitara ja laulu).


title: Brestin lentoasema

text: Brestin lentoasema on Valko-Venäjän kuudenneksi suurimman kaupungin Brestin lentoasema maan lounaisosissa. Lentoasema sijaitsee Brestin piirissä noin 17 kilometriä Brestin kaupungin itäpuolella ja runsas kilometri Brest-Minsk-Moskova moottoritien M1:n (osa eurooppatietä E30) eteläpuolella.


title: Brestin lentoasema

text: Vuoden 2010 Lentoliikenteen tiedotusjulkaisun (AIP) mukaan kentällä on ICAO:n CAT I:n mukainen valaistus ja kenttä soveltuu muun muassa seuraaville lentokonetyypeille: Antonov An-124, Iljushin Il-76, Tupolev Tu-154, Boeing 737-800, B757-200, B757-500, Airbus 320-100, A310-200, B737-500 ja M-76.


title: Brestin lentoasema

text: Kentälle liikennöi ainakin kausittain Valko-Venäjän kansallinen lentoyhtiö Belavia. Yhtiön kesäaikataulun 2013 mukaan sillä on reittilento Brestistä Kaliningradiin ja takaisin kahdesti viikossa (3.6.2013 lähtien). Lentomatkustajia ei ole kovin paljoa, sillä Brestin lentokentän matkustajamäärän uutisoitiin vuonna 2013 jääneen noususta huolimatta vain 8 400 henkeen.


title: Panoksena kuolema

text: Panoksena kuolema (, ) on vuonna 1978 ensi-iltansa saanut hongkongilainen rikoselokuva. Elokuvan on ohjannut Robert Clouse ja pääosassa esiintyy Bruce Lee, sekä hänen sijaisnäyttelijänsä Tai Chung Kim ja Yuen Biao. Elokuva käyttää alkuperäisestä Bruce Leen elokuvan 34 minuutin löydetystä kuvamateriaalista 11 minuuttia. Loput kuvamateriaalit joissa Bruce Lee esiintyy itsenään on otettu hänen aikaisemmista elokuvistaan.


title: Panoksena kuolema

text: Billy Losta on tullut kansainvälinen elokuvatähti ja paikallinen rikosjärjestö on hänen perässään. Useiden kieltäymisen jälkeen osallistua järjestön toimintaan heidän pomonsa Tri. Land palkkaa salamurhaajan tappamaan Lon kesken elokuvan kuvausten. Hän onnistuu ampumaan kuvausten aikana Lota naamaan, joka arpeuttaa näyttelijän kasvot. Lo päättää käyttää tilaisuuttaan hyväksi ja teeskentelee kuolleensa. Hän yrittää nimettömänä kostaa rikollisjärjestölle murhayrityksensä, mutta joutuu lopulta tulemaan esiin piilosta, kun hänen morsiamensa siepataan.


title: Jeu de paume kesäolympialaisissa 1908

text: Vuoden 1908 kesäolympialaisten jeu de paume järjestettiin 18. – 23. toukokuuta 1908 Queen's Clubilla, Länsi-Kensingtonissa, Lontoossa, Yhdistyneessä kuningaskunnassa. Tämä oli ensimmäinen kerta kun laji oli mukana olympialaisten ohjelmassa. Mukana oli 11 osanottajaa kahdesta eri maasta. Tapahtumia oli yksi.


title: Jeu de paume olympialaisissa

text: Jeu de paume on ollut olympialaisten ohjelmassa virallisena lajina kerran, vuonna 1908. Vuonna 1924 se oli mukana näytöslajina.


title: Juri Gavrilov

text: Juri Vasiljevitš Gavrilov (s. 3. toukokuuta 1953 Setun, Neuvostoliitto) on entinen neuvostoliittolainen jalkapalloilija. Gavrilov oli keskikenttäpelaaja, joka edusti urallaan useita eri moskovalaisseuroja, pisimpään Moskovan Spartakia.


title: Juri Gavrilov

text: Hän pelasi Neuvostoliiton jalkapallomaajoukkueessa vuosina 1978–1985 yhteensä 46 A-maaottelua, joissa teki 10 maalia. Neuvostoliiton pääsarjassa hän teki yhteensä 140 maalia, ollen kahtena kautena liigan paras maalintekijä.


title: Juri Gavrilov

text: Gavrilov edusti maataan vuoden 1980 Moskovan olympialaisissa sekä 1982 MM-kisoissa Espanjassa. Olympiapronssia voittaneessa Neuvostoliiton joukkueessa hän onnistui maalinteossa kolmasti. MM-kisoissa hän teki maalin ottelussa Uutta-Seelantia vastaan.


title: Juri Gavrilov

text: Vuonna 1988 Gavrilov siirtyi kahden vuoden ajaksi Suomeen Porin Pallo-Toverien joukkueeseen. Ensimmäinen kausi päättyi PPT:n putoamiseen SM-sarjasta joukkueen voittamatta otteluakaan. Loukkaantumisista kärsinyt Gavrilov pelasi ensimmäisen kauden aikana 15 ottelua ja teki niissä kaksi maalia. I divisioonassa hän teki yhdeksän maalia 21 ottelussa.


title: Juri Gavrilov

text: Pelaajauransa jälkeen Gavrilov on valmentanut muun muassa Kongon jalkapallomaajoukkuetta vuoden 2002 MM-karsinnoissa.


title: Koirapöllö

text: Koirapöllö ("Ninox connivens") on pöllöihin kuuluva lintu. Sitä tavataan Australiassa, Indonesiassa ja Papua-Uudessa-Guineassa


title: Koirapöllö

text:
Koirapöllö on keskikokoinen ruskea pöllö, ja sillä on hyvin luonteenomainen ääni joka voi kuulosta koiranhaukunnalta tai hyvin kovalta ja kimeältä naisen huudolta. Sen väitetään olevan Australian alkuperäisväestön kansantaruissa esiintyvän bunyipin lähde.
Sen luontaista elinpiiriä ovat lauhkean vyöhykkeen metsät subtrooppiset ja trooppiset kosteat alangot ja kosteat savannit sekä subtrooppiset ja trooppiset kosteat pensaikot ja lisäksi jokivarret, järvet ja suot.


title: Koirapöllö

text: Koirapöllö on ruskea, ja sillä on valkoisia pilkkuja siivissä ja raidallisessa rinnassa. Sen silmät ovat suuret, ja silmät ovat keltaiset. Nokka on ruskea, eikä sillä juuri ole naamakiehkuraa. Alapuolelta se on ruskeanharmaa. Pyrstö ja siipisulat ovat vaaleammat. Koirapöllöt ovat keskikokoisia, ja niiden siipien väli on 85–100 cm. Ne painavan noin 425–510 g ja sukupuolet eroavat toisistaan vain vähän mutta koiras on vähän suurempi.


title: Jørgen Brønlund

text: Nikolaj Isak Jørgen Brønlund (14. joulukuuta 1877 Jakobshavn – marras- tai joulukuu 1907) oli grönlantilainen opettaja, koiravaljakon ohjastaja ja naparetkeilijä.


title: Jørgen Brønlund

text: Brønlund isä oli metsästäjä, mutta hän joutui jo nuorena orvoksi, ja hänet otettiin huostaan naispuolisen sukulaisen luokse. Hän oli Knud Rasmussenin lapsuudenystävä, jonka isä toimi pappina Jakobshavnissa (nyk. Ilulissat). Brønlund valmistui vuonna 1901 Godthåbin seminaarista (nyk. Nuuk) ja sai katekeetan viran Kangeqista, Nuukinvuonon suulta.


title: Jørgen Brønlund

text: Rasmussenin innoittamana hän otti osaa hänen tutkimusmatkalleen Thuleen 1902-04. Matkan jälkeen hän lähti muun joukon mukana Tanskaan, missä hän muun muassa opetteli piirtoa Kristian Zahrtmannin johdolla ja opiskeli joitakin kuukausia Askovin kansanopistossa.


title: Jørgen Brønlund

text: Brønlund oli yksi Ludvig Mylius-Erichsenin Tanska-tutkimusmatkan osanottajista 1906-08. Hän oli jo aikaisemmin ollut mukana tutkimusmatkoilla, muun muassa Knud Rasmussenin kanssa. Sen lisäksi hän oli myös taitava koiravaljakon ohjastaja ja tulkki, siispä hänet valittiin vuonna 1907 Mylius-Erichsenin ja Niels Peter Høeg Hagenin matkaan Pohjois-Grönlantiiin. Tehtävänään hänellä oli pitää tutkimusmatkan päiväkirjaa. Kuten tutkimusmatkan johtajat Mylius-Erichsen ja Høeg Hagen, kärsi myös Brønlund nälästä ja paleltumista. Jørgen Brønlund kuoli kuten muutkin retkikunnan jäsenistä, ja ruumiin löytyessä löytyi myös tutkimusmatkan päiväkirja. Brønlund pääsi silti ainoana perille heidän väliasemallensa. Hän oli ottanut Høeg Hagenin luonnokset mukaansa päiväkirjansa lisäksi. Hänen ruumiinsa löydettiin 13. maaliskuuta 1908 kallionkolosta, joka oli täysin peitetty. Kiitos Brønlundin Høeg Hagenin luonnokset säilyivät.


title: Jørgen Brønlund

text: Brønlundin viimeinen päiväkirjamerkintä, jonka tulkinnasta tosin on kiistelty, kuuluu seuraavasti: "Kuollut 79 vuonolla jälkeen kotiinpaluuyrityksen yli mannerjäätikön marraskuussa tulin tänne kuunsirpin aikaan enkä pystynyt pidemmälle paleltumien takia jaloissa ja pimeyden. Muiden ruumiit löytyvät keskeltä vuonoa jäätikön edustalta (noin 19 km päässä). Hagen kuoli 15.11. ja Mylius noin 10 päivää myöhemmin". Muiden ruumiita ei koskaan löytynyt.


title: Jørgen Brønlund

text: Brønlunds Allé Hellerupissa on nimetty hänen mukaansa. Achton Friis on myös piirtänyt kuvan Brønlundista.


title: Kanepi

text: Kanepi on pienkauppala () ja entinen kunta Põlvamaalla, Virossa.


title: Kanepi

text: Vuoden 2017 kuntauudistuksessa Kanepin kunta, Kõlleste ja Valgjärve yhdistettiin uudeksi Kanepin kunnaksi, jonka keskus on Kanepin pienkauppala.


title: Kanepi

text: Pinta-alaa kunnalla oli 231,5 neliökilometriä ja vuoden 2011 alussa siellä oli 2 292 asukasta.


title: Kanepi

text: Kunnan kylät olivat: Erastvere, Heisri, Hino, Hurmi, Jõgehara, Jõksi, Kaagna, Kaagvere, Karste, Koigera, Kooraste, Lauri, Magari, Närapää, Peetrimõisa, Piigandi, Põlgaste, Rebaste, Soodoma, Sõreste ja Varbuse.


title: Kanepi

text: Vuonna 2011 Kanepin kunnassa oli 2 277 asukasta, joista 2 199 (96,6 %) oli virolaisia, 45 (2,0 %) venäläisiä ja 27 (1,2 %) muita kansallisuuksia.


title: Anna-Liisa (täsmennyssivu)

text: Anna-Liisa, Anna Liisa ja Anna-Lisa viittaavat muun muassa seuraaviin:


title: Alatskivi

text: Alatskivi on pienkauppala ja entinen kunta Tartumaalla Virossa. Se sijaitsee Peipsijärven rannalla 40 kilometriä Tartosta koilliseen.


title: Alatskivi

text: Vuoden 2017 kuntauudistuksessa vanha Peipsiäären kunta, Kallasten kaupunki, Alatskiven ja Varan kunnat sekä Jõgevamaan Pala yhdistettiin uudeksi Peipsiäären kunnaksi, ja Alatskivestä tuli Peipsiäären kuntaan kuuluva pienkauppala.


title: Alatskivi

text: Paikkakunta on tunnettu Alatskiven kartanosta, josta on ensimmäinen kirjallinen maininta vuodelta 1601. Nykyinen päärakennus on 1880-luvulta.


title: Alatskivi

text: Pinta-alaa kunnalla oli 128 neliökilometriä ja asukkaita siellä oli 1 591 (1.1.2002).


title: Alatskivi

text: Alatskiven ystävyyskuntia olivat Suomessa Muurame ja Ruotsissa Kävlinge.


title: Alatskivi

text: Alasoo – Haapsipea – Kesklahe – Kokora – Kuningvere – Kõdesi – Lahe – Lahepera – Linaleo – Naelavere – Nina – Orgemäe – Padakõrve – Passi – Peatskivi – Pusi – Päiksi – Pärsikivi – Riidma – Ronisoo – Rootsiküla – Rupsi – Saburi – Savastvere – Savimetsa – Sudemäe – Torila – Toruküla – Tõruvere – Virtsu – Väljaküla


title: Alatskivi

text: Vuonna 2011 Alatskiven kunnassa oli 1 274 asukasta, joista 993 (77,9 %) oli virolaisia, 249 (19,5 %) venäläisiä ja 36 (2,8 %) muita kansallisuuksia.


title: Pyhän Alkmundin kirkko

text: Pyhän Alkmundin kirkko oli anglikaaninen kirkkorakennus Englannissa Derbyn kaupungin pohjoisosassa lähellä keskustaa. Kirkko rakennettiin vuonna 1846 ja purettiin kehätien tieltä vuonna 1967. Samalla paikalla oli ollut sitä ennen useita kirkkoja, joista vanhin oli Derbyn ensimmäinen kristillinen kirkko vuodelta 820.


title: Pyhän Alkmundin kirkko

text: Ensimmäinen kirkko rakennettiin jo 800-luvulla ja pyhitettiin Derbyn suojeluspyhimykselle Alkmundille. Alkmund oli alkujaan haudattu Shropshiren Lilleshalliin. Tanskalaisten pelättiin kuitenkin valloittavan Shropshiren, joten Alkmundin jäännökset siirrettiin Derbyyn, nimikkokirkkoonsa. Vuonna 1140 raportoitiin hautapaikalla tapahtuvan ihmeitä. Kun tieto näistä Alkmundin haudalla tapahtuneista ihmeistä levisi, Alkmundin kirkosta tuli pyhiinvaelluskohde, johon virtasi pyhiinvaeltajia koko maasta uskonpuhdistukseen asti. Kirkon sijainti etelästä tulevan sillan läheisyydessä ja pohjoiseen kulkevan tien varrella teki sen saavuttamisen pyhiinvaeltajille helpoksi.


title: Pyhän Alkmundin kirkko

text: Alkmundin hautapaikalla seisoi pitkään 1300-luvun tyyliin rakennettu kirkko, jossa oli nelikulmainen torni. Lisäksi kirkossa oli keskikäytävän lisäksi etelä- ja pohjoiskäytävät ja näiden yläpuolella parvet, ja lisäksi länsiseinällä urkuparvi. Kirkko oli koristeltu monenlaisin veistoksin ja ornamentein. Se kuului alkujaan Derbyn luostarille, mutta uskonpuhdistuksen aikana Henrik VIII otti sen valtiolle. Hänen tyttärensä kuningatar Maria puolestaan lahjoitti sen Derbyn seurakunnalle.


title: Pyhän Alkmundin kirkko

text: Uusi kirkko rakennettiin vuonna 1846 arkkitehti Henry Isaac Stevensin piirustusten mukaan. kivestä goottilaiseen tyyliin Sisällä kirkossa oli korkeat pilarit ja kiviholveja. Käytävät ja keskilaivat olivat leveät, ja tornia tukivat lentävät tukipilarit. Tunnetun derbylaisen taiteilijan Joseph Wrightin hautapaikka siirrettiin vastavalmistuneen kirkon hautausmaalle. Kirkon rakentaminen ärsytti suuresti kaupungin katolista väestöä, sillä sen yli 70 metriä korkea torni peitti näkymät katoliselle katedraalille.


title: Pyhän Alkmundin kirkko

text: 1950-luvulla huomattiin, että kellotapulia tukevat puiset paalut olivat vääntyneet ja mädäntyneet. Tutkimuksissa löytyi rakenteellisia heikkouksia kivi- ja puuosista, ja tornin huipusta poistettiin ylimmät seitsemän metriä. Uudet, kestävämmät tornia tukevat rakenteet suunniteltiin, mutta niitä ei toteutettu. Samalla katolta poistettiin monia goottilaiseen arkkitehtuuriin liittyviä yksityiskohtia.


title: Pyhän Alkmundin kirkko

text: Vuonna 1963 Derbyn kaupunginvaltuusto julkisti keskustan liikennettä parantavan suunnitelman. Siihen kuului läpiajotie, joka olisi viistänyt kirkon seinää ja kulkenut kirkkomaan yli. Asukkaiden vastustuksesta huolimatta suunnitelma päätettiin toteuttaa, kirkko purettiin ja sen tontti pakkolunastettiin.


title: Pyhän Alkmundin kirkko

text: Purkutöiden yhteydessä vuonna 1968 kirkon alta löytyi sarkofagi, jonka arvellaan olevan Derbyn suojeluspyhimyksen Alkmundin hauta, sekä useita muita esineitä, jotka ovat nyt Derbyn kaupunginmuseossa.


title: Pyhän Alkmundin kirkko

text: Kirkkopaikan lähistöllä on myös pyhä lähde, joka keskiaikaisen perinteen mukaisesti koristeltiin kirkon suojeluspyhimyksen vuosipäivänä. Tapaa jatkettiin uudelleen 1870-luvulta alkaen aina kirkon purkamiseen 1960-luvulle asti.


title: Pyhän Alkmundin kirkko

text: Nykyisin alkuperäisen kirkon paikalla on St Alkmund’s Way, ja sen alikulkutunnelissa on muistolaatta.


title: Pyhän Alkmundin kirkko

text: Laatassa lukee: "On this site stood Saint Alkmund's Church. Foundations of successive buildings dating from the eight century A.D: were discovered when the church was demolished in 1968."


title: Pyhän Alkmundin kirkko

text: St. Alkmundin seurakunnan käyttöön, alkuperäistä kirkkoa korvaamaan rakennettiin 1970-luvun alussa Kedleston Roadille samanniminen nykyaikaista arkkitehtuuria edustava kirkko. Sen sivuseinät ovat siksak-muotoiset, joissa umpinaiset paneelit vuorottelevat lasimaalausten kanssa. Lasista tehdyn julkisivun yläpuolella on kapea lasikuituinen torni, ja julkisivuun on upotettu osia aikaisemmista Pyhän Alkmundin kirkoista.


title: Samanganin maakunta

text: Samanganin maakunta on yksi Afganistanin 34 maakunnasta. Se sijaitsee maan pohjoisosissa. Maakunnan pinta-ala on 11 261 neliökilometriä ja asukasluku noin 367 658, ja sen hallinnollinen keskus on Samangan (ent. Aybak)


title: Häntälä (Somero)

text: Häntälä on kylä, kyläkeskus ja postinumeroalue (31450 Häntälä) Somerolla Varsinais-Suomen maakunnassa. Kylä sijaitsee Someron haja-asutusalueella kaupungin lounaisosassa Salon, aiemmin Kuusjoen rajalla. Sen lähimpiä naapurikyliä Somerolla ovat Häntälässä toimivan Lounais-Someron kyläyhdistyksen toiminta-alueeseen kuuluvat Kerkola ja Syvänoja lännessä ja Talvisilta idässä. Pohjoisessa rajanaapureina ovat vielä Someron Kimala, Saarentaka ja Härkälä. Etelässä Häntälän kylä rajoittuu Kuusjoen Kanungin ja kaakkoiskulmastaan Kuusjoen Kuusjoenperän kylään Salossa.


title: Häntälä (Somero)

text: Häntälän ja sen somerolaisten lähikylien luonnonympäristöä hallitsevat Uskelanjoen sivujoen Rekijoen latvahaarat, jotka ovat uurtaneet ympäröivään savitasankoon syviä rotkolaaksoja. Paikallisesti nämä tunnetaan nimellä Häntälän notkot, ja ne muodostavat arvokkaan perinnebiotooppialueen, joka kuuluu Natura 2000 -suojeluohjelmaan osana Rekijokilaakson Natura 2000 -aluetta. Notkoihin on mahdollisuus tutustua Häntälän kylätalolta alkavalla luontopolulla.


title: Häntälä (Somero)

text: Häntälän notkojen jatkeena alueeltaan näitä laajempi Rekijokilaakson Natura-alue ulottuu vielä myös läheisten Kiikalan Hirvelän, Kärkelän, Revän ja Rekijoen sekä Perttelin Haalin kylien alueelle Salossa. Notkojen ulkopuolella savitasangosta pistää esiin kalliosydämisiä moreenimäkiä, ja Rekijoen laaksoa seurailee myös Someron Kerkolasta Kiikalan Hirvelän ulottuva katkonainen harjujakso. Siihen kuuluu muun muassa Häntälännummi Häntälän kylässä.


title: Häntälä (Somero)

text: Häntälä kuuluu yhdessä lounaissomerolaisten Talvisillan, Syvänojan ja Kerkolan, eteläsomerolaisten Lautelan ja Terttilän sekä Somerniemen Kaskiston, Suojoen ja Mäyrämäen kanssa niihin kyliin, jotka siirrettiin 1492 Uskelan seurakunnasta osaksi Someroa lähiseurakuntien alueita järjesteltäessä. Vuoteen 1870 nämä kylät olivat kirkollisesti osa Someron seurakuntaa mutta kuuluivat edelleen hallinnollisesti Turun ja Porin lääniin, kunnes lääninrajat vuonna 1870 koko Suomessa yhtenäistettiin seurakuntarajojen kanssa, ja kylistä tuli myös hallinnollisesti osa Hämeen lääniä muun Someron tavoin.


title: Häntälä (Somero)

text: Kylän vanhoja kantataloja ovat olleet Äijälä, Seppälä, Anttila, Naula ja Unkila. Kylän vanha tontti on sijainnut kylänmäen etelärinteessä nykyisen Häntäläntien varressa lähellä nykyisen Murronkulmantien risteystä paikalla, jonka luona vielä nykyäänkin sijaitsevat Yli- ja Ali-Naulan talot ja jonkin matkan päässä Seppälä.


title: Häntälä (Somero)

text: 1900-luvulla Häntälässä toimi Häntälän Osuusmeijeri, joka aloitti toimintansa 1930-luvulla. Vuonna 2011 meijerirakennus oli tyhjillään. Häntälän Osuuskassa (vuodesta 1972 Häntälän Osuuspankki) toimi itsenäisenä vuosina 1925-1977 ja Someron Osuuspankin sivukonttorina vuoteen 2000. Vielä vuonna 1978 Häntälässä oli myös kaksi kauppaa.


title: Häntälä (Somero)

text: Häntälän väkiluku vuonna 2011 oli 176, mikä teki siitä väkiluvultaan Someron kolmanneksitoista suurimman kylän. Häntälän kyläkeskuksen vaikutusalueella, johon kuuluvat kokonaan tai osittain Someron Häntälän, Talvisillan, Syvänojan ja Kerkolan kylät, on noin 500 asukasta.


title: Häntälä (Somero)

text: Häntälän, Talvisillan, Kerkolan ja Syvänojan kylissä toimii Lounais-Someron kyläyhdistys ry, ja kylätoiminta kylissä on vilkasta. Kyläyhdistyksellä on entisen Häntälän koulun luona kylätalo, jossa toimii kesäisin kioski. Muita kokoontumistiloja kyläyhdistyksen toimialueella ovat Häntälän maamiesseuran omistama huvikeskus Teeriharju Talvisillalla kantatien 52 varressa ja Kerkolan pienviljelijäyhdistyksen omistama Mäntypirtti Kerkolanjärven rannalla Kerkolassa.


title: Häntälä (Somero)

text: Häntälässä toimi vuosina 1897-2014 Häntälän koulu, jossa kävi oppilaita myös lähikylistä Talvisillalta, Syvänojalta ja Kerkolasta. Oppilasmäärien vähetessä koulu suljettiin kevätlukukauden 2014 lopussa.


title: Häntälä (Somero)

text: Suomen luterilaisen evankeliumiyhdistyksen omistama Häntälän rukoushuone Häntälän kylänmäellä on valmistunut vuonna 1929 ja sen on suunnitellut arkkitehti Rafael Blomstedt.


title: Häntälä (Somero)

text: Tärkeimpiä liikenneväyliä Häntälän kylässä ovat paikallistietasoiset yhdystiet Häntäläntie, Kimalantie ja Kerkolantie. Naapurikylän Talvisillan kautta kulkee Salon ja Someron välinen kantatie 52.


title: Häntälä (Somero)

text: Vuonna 2009 Häntälä valittiin Varsinais-Suomen vuoden kyläksi ja vuonna 2011 Suomen Kotiseutuliitto valitsi Häntälän vuoden kaupunginosaksi.


title: Sar-e Polin maakunta

text:
Sar-e Polin maakunta (myös: Sari Pul; ) on yksi Afganistanin 34 maakunnasta. Se sijaitsee maan pohjoisosassa.
Maakunnan pinta-ala on 15 999 neliökilometriä, ja vuonna 2012 tehdyn väestönlaskennan mukaan asukasluku oli 529 807. Maakunnan hallinnollinen keskus on Sar-e Pol


title: Samangan

text: "'Samangan" (ent. "Eukratidia", sitä ennen "Aybak" tai "Aibak") on Samanganin maakunnan hallinnollinen keskus. Kaupungin asukasluvuksi on arvioitu 24 000.


title: Samangan

text: Kaupungin nimi oli Aibak, kun siellä oli aikoinaan silkkitien karavaanien pysähtymispaikka, ja monet käyttävät nimeä edelleen. Se on lähellä Mazar-e Sharifin ja Kabulin välistä valtatietä.


title: Naoki Matsuda

text: Naoki Matsuda (, () oli japanilainen jalkapalloilija. Vasemman laitapuolustajan paikalla pelannut Matsuda pelasi Japanin maajoukkueessa 40 ottelua ja teki niissä yhden maalin.


title: Naoki Matsuda

text: Seurauralla Matsuda pelasi Yokohama Marinosin joukkueessa vuodet 1995–2010. Kaudeksi 2011 hän siirtyi Matsumoto Yamagaan.


title: Naoki Matsuda

text: Matsuda pelasi Japanin joukkueessa vuoden 2002 MM-kilpailuissa. Lisäksi hän osallistui kaksi kertaa olympialaisiin. Atlantassa 1996 Japani ei selviytynyt lohkovaiheesta jatkoon. Sydneyssä 2000 joukkue selviytyi puolivälieriin, jossa se hävisi Yhdysvalloille.


title: Naoki Matsuda

text: Matsuda lyyhistyi kentälle joukkueensa harjoitusottelussa 2. elokuuta 2011, ja hänet vietiin sairaalaan. Sairaalan hengityskoneessa ollut Matsuda kuoli 4. elokuuta. Syynä lyyhistymiseen oli sydänkohtaus.


title: Welcome 2 My Nightmare

text: Welcome 2 My Nightmare on Alice Cooperin 13. syyskuuta 2011 julkaistu albumi. Albumi on jatko-osa vuonna 1975 julkaistulle albumille "Welcome to My Nightmare". Levyn on tuottanut Bob Ezrin, joka tuotti myös Cooperin menestyneimmät albumit 1970-luvun alussa. Osassa levyn kappaleista esiintyvät alkuperäisen Alice Cooper -yhtyeen jäsenet Dennis Dunaway, Michael Bruce ja Neal Smith ensimmäistä kertaa sitten vuoden 1974.


title: Welcome 2 My Nightmare

text: Albumi debytoi Suomen virallisen listan sijalla 17.


title: Pork Soda

text: Pork Soda on Primuksen kolmas studioalbumi, joka on julkaistu 1993.


title: Kettil Bruun

text: Kettil Edmund Bruun (6. tammikuuta 1924 Helsinki – 16. joulukuuta 1985 Helsinki) oli suomalainen sosiologi ja kansainvälisesti merkittävä alkoholipolitiikan tutkija. Hänen uraauurtava pienryhmien juomiskäyttäytymistä käsittelevä väitöskirjatutkimuksensa toi uudenlaisia metodeja alkoholitutkimukseen. Vuosina 1955–1968 Bruun toimi Alkoholipoliittisen tutkimuslaitoksen johtajana ja 1955–1980 Alkoholitutkimussäätiön sihteerinä. Hän toimi kolmen vuoden ajan Tukholman yliopiston professorina.


title: Kettil Bruun

text: Alkoholi- ja huumekontrollin historiaa ja nykytilaa kartoittanut "The Gentlemen's Club: International Control of Drugs and Alcohol" kritisoi kansainvälistä huumekontrollijärjestelmää kiinnittäen erityishuomiota siihen kenen tarkoituksia se palvelee. Bruun kannatti kaikkien psykoaktiivisten aineiden valvonnan järjestämistä yhteiseltä pohjalta.


title: Kettil Bruun

text: Bruunin johtaman kansainvälisen työryhmän tutkimus "Alkoholipolitiikka: Kansanterveydellinen näkökulma" toi merkittävällä tavalla esiin alkoholin per capita -kulutuksen ja alkoholin haittojen välisen suhteen.


title: Kettil Bruun

text: Kettil Bruun palkittiin Jellinek Memorial Award -palkinnolla 1971. Palkinto myönnetään merkittävästä panoksesta alkoholi- ja alkoholismitutkimukselle. Lisäksi Bruun sai Kristina Rotkirchin ja Ove Knektin kanssa tiedonjulkistamispalkinnon 1972 "Hufvudstadsbladetia" käsittelevästä kirjasta.


title: Kettil Bruun

text: Vuonna 1984 julkaistussa teoksessaan "Hyvä vihollinen: Huumausainepolitiikka Pohjolassa" Bruun ja Nils Christie loivat käsitteen hyvä vihollinen. Hyvää vihollista koko yhteiskunta vastustaa, ja sitä on vaikeaa puolustaa leimautumatta epäilyttäväksi. Bruunin ja Christien mukaan huumeet ovat hyvä vihollinen sillä vaikka laillisten päihteiden väärinkäyttö aiheuttaakin enemmän haittoja kuin huumeiden, on laillisilla päihteillä takanaan merkittäviä yhteiskunnallisia voimatekijöitä kuten alkoholi- ja tupakkateollisuus.


title: Keli

text: Keli voi tarkoittaa seuraavia asioita:


title: Kaliumvetykarbonaatti

text: Kaliumvetykarbonaatti eli kaliumbikarbonaatti (KHCO) on kalium- ja vetykarbonaatti-ionien muodostama epäorgaaninen ioniyhdiste. Yhdistettä käytetään muun muassa elintarvikkeissa ja valmistettaessa muita yhdisteitä.


title: Kaliumvetykarbonaatti

text: Kiinteänä kaliumvetykarbonaatti muodostaa valkoisia tai värittömiä monokliinisiä kiteitä. Aine liukenee jonkin verran veteen, mutta ei alkoholiin. Vesiliuos on heikosti emäksinen. Kaliumvetykarbonaatti on kiinteänä jonkin verran stabiilimpaa kuin natriumvetykarbonaatti, mutta hajoaa voimakkaasti kuumennettaessa kaliumkarbonaatiksi, vedeksi ja hiilidioksidiksi.


title: Kaliumvetykarbonaatti

text: Kaliumvetykarbonaattia valmistetaan johtamalla hiilidioksidikaasua kaliumkarbonaattiliuokseen. Usein lähdetään kaliumhydroksidista, jonka kanssa hiilidioksidi muodostaa ensin kaliumkarbonaattia ja ylimäärän kanssa kaliumvetykarbonaattia. Kaliumvetykarbonaatti liukenee kaliumkarbonaattia huonommin veteen ja voidaan erottaa ja puhdistaa reaktioseoksesta kiteyttämällä ja suodattamalla. Suurimmat tuottajamaat ovat Yhdysvallat, Saksa ja Ranska.


title: Kaliumvetykarbonaatti

text: Kaliumvetykarbonaattia voidaan käyttää kohotusaineena ja sen E-koodi yhdessä kaliumkarbonaatin kanssa on E501.. Sitä voidaan käyttää myös apuaineena lääkevalmisteissa, valmistettaessa muita kemikaaleja sekä jauhesammuttimissa, jossa se vaikuttaa liekkien syntymisen mekanismiin.


title: Kaapista ulos (albumi)

text: Kaapista ulos on rap-artisti Chebaleban vuonna 2007 julkaistu debyyttialbumi.


title: Miles Morales

text: Miles Morales on puoliksi tummaihoinen puoliksi latino, joka on työväenluokkainen nuori New Yorkista. Miles ryhtyy Hämähäkkimieheksi Peter Parkerin kuoltua taistelussa arkkivihollistaan Vihreää Menninkäistä vastaan. Moralesin ensiesiintyminen tapahtuu "Ultimate Spider-Man" -lehden numerossa 160.


title: Kerberos (kuu)

text: Kerberos (aiempi nimitys S/2011 (134340) 1 tai yleisesti P4) on transneptunisiin kohteisiin kuuluvan kääpiöplaneetta Pluton kuu. Kuun löysi M. Showalter ryhmineen 28. kesäkuuta 2011 Hubble-avaruusteleskoopin ottamista kuvista. Kerberos oli neljäs löydetty Pluton kuu Kharonin, Nixin ja Hydran jälkeen. 2. heinäkuuta 2013 kuu nimettiin virallisesti Kerberokseksi kreikkalaisessa mytologiassa esiintyvän, manalan porttia vartioivan Kerberos-koiran mukaan. Nimi valittiin internet-äänestyksessä.


title: Kerberos (kuu)

text: Kuun läpimitta on todennäköisesti 13–34 kilometrin välillä, ja se kiertää Plutoa keskimäärin noin 59 000 km:n etäisyydellä. Kerberos on kooltaan neljänneksi suurin Pluton kuu: sitä pienempi on vain Styx. Kerberoksen rata sijoittuu Nixin ja Hydran välille. Koska Pluto ja sen suuri seuralaiskappale Kharon kiertävät yhteistä massakeskipistettä molempien kappaleiden ulkopuolella, Kerberos on myös Kharonin kuu.


title: The Majestic

text: The Majestic on vuonna 2001 kuvattu draamaelokuva, jonka pääosassa ovat Jim Carrey ja Laurie Holden. Elokuvan on ohjannut Frank Darabont. Elokuva ei menestynyt taloudellisesti, mutta antoi näyttöä Jim Carreyn kyvyistä näytellä vakavissakin elokuvissa.


title: Partaturska

text: Partaturska ("Trisopterus luscus") on Koillis-Atlantissa elävä pienehkö turskakalalaji.


title: Partaturska

text:
Muihin turskakaloihin verrattuna kala on muodoltaan jokseenkin korkea. Se on päältä vaaleanruskea tai vihertävä, hopeakylkinen, ja lähes valkoinen alta. Muiden turskien tavoin partaturskalla on kolme selkäevää ja kaksi peräevää. Sillä on selvä partasäie. Täysikasvuinen partaturska on keskimäärin 30 cm:n pituinen.
Partaturska elää Koillis-Atlantin rannikolla lauhkeissa vesissä. Levinneisyys ulottuu Britteinsaarilta ja Pohjanmerestä Pohjois-Afrikan rannikolle ja myös Välimeren länsiosaan.


title: Partaturska

text:
Partaturska syö enimmäkseen äyriäisiä ja muita pohjaeläimiä, myös pikkukalaa.
Se liikkuu mannerjalustan ulkoreunoilla, mutta tulee matalampaan veteen (noin 50 m) kutemaan. Kala on kutukypsä noin 21 sentin pituisena. Nuoret kalat muodostavat suuria parvia. Partaturska voi elää nelivuotiaaksi.


title: Partaturska

text: Partaturskaa saadaan lähinnä sivusaaliina ja käytetään ruoaksi. Suurta taloudellista merkitystä sillä ei ole.


title: Puun takaa

text: Puun takaa on rap-artisti Chebaleban toinen albumi. Se julkaistiin omakustanteena 24. kesäkuuta 2009. Albumin kappaleista "Saundijäbä" ja "Se ääni" on julkaistu musiikkivideot. Lisäksi kappaleista "Lattialla naisii", "Mä tarviin happee" ja "Millä saat sitä" on julkaistu yhteismusiikkivideo "Naisii, happee, pillereitä". Albumin on tuottanut kokonaisuudessaan Chebaleba itse, paitsi kappaleen "Kesäkulli anthemi", jonka on tuottanut Nada.


title: Himaa ennen hesarii

text: Himaa ennen hesarii on rap-artisti Chebaleban kolmas albumi. Albumi julkaistiin 2011 ja sen julkaisi Löyly-Viihde eli se on Chebaleban ensimmäinen levy-yhtiön julkaisema albumi. Albumin ensimmäinen musiikkivideo kappaleesta "Pökötti" julkaistiin helmikuussa 2011 ja toinen musiikkivideo kappaleesta "EMH" kesäkuussa 2011. Albumin kolmas musiikkivideo julkaistiin elokuussa 2011 kappaleesta "Kesäfiilistelyy" ja neljäs joulukuussa 2011 kappaleesta "Takatalvi".


title: Aatu Talanne

text: Aatu Talanne (alkuaan Kustaa Adolf Dahlqvist; 26. kesäkuuta 1892 Oulu – 10. elokuuta 1967) oli suomalainen näyttelijä ja näyttämöpäällikkö. Hän työskenteli muun muassa Suomen Kansallisteatterissa. Lisäksi hän oli mukana seitsemässätoista elokuvassa vuosina 1934–1962.


title: Aatu Talanne

text: Talanteen vanhemmat olivat verhoilija Johan Valfrid Dahlqvist ja Anna Huurnanen. Hän aloitti teatteriuransa näyttelijänä ja järjestäjänä Oulun Työväen Teatterissa vuosina 1910–1918. Tornion Työväen Teatterissa Talanne toimi edellä mainittujen tehtävien ohella myös ohjaajana 1918–1920. Torniosta hän siirtyi toiselle puolen Suomea, Viipurin Työväen Teatteriin, jossa hän työskenteli jälleen näyttelijänä ja järjestäjänä 1920–1926. Ura jatkui Helsingissä. Talanne työskenteli vuosina 1926–1945 Koiton Näyttämöllä ja Helsingin Kansanteatterissa. Vuosina 1945–1963 hän toimi Suomen Kansallisteatterin näyttämöpäällikkönä.


title: Aatu Talanne

text: Aatu Talanne näytteli sivuosia useissa suomalaisissa elokuvissa vuosina 1934–1947 ja edelleen vuosina 1960–1962. Hän oli mukana muun muassa varhaisessa äänielokuvassa "Minä ja ministeri" (1934) sekä 1960-luvun alun romanttisissa värielokuvissa "Kun tuomi kukkii" (1962) ja "Ihana seikkailu" (1962).


title: Aatu Talanne

text: Talanteen aviopuoliso oli näyttelijä Hulda Keskinen vuodesta 1926 lähtien.


title: Hulda Keskinen

text: Hulda Maria Keskinen (7. toukokuuta 1893 Tampere – 23. elokuuta 1955) oli suomalainen näyttelijä. Hän näytteli puhenäytelmien lisäksi useissa opereteissa.


title: Hulda Keskinen

text: Hulda Keskisen vanhemmat olivat puuseppä Abraham Keskinen ja Maria Kaisa Tjäder. Teatteriuransa alussa hän työskenteli näyttelijänä Apollo-operettiteatterissa Helsingissä (1915) ja Casino-operettiteatterissa Turussa (1916). Vuosina 1916–1920 hänellä oli kiinnitys Oulun Työväen Teatteriin. Keskisen työtovereita Oulussa olivat muun muassa Hugo Hytönen ja Eine Laine. Hänen näyttämöuransa jatkui Viipurin Työväen Teatterissa 1920–1926, jonka lisäksi Keskinen teki vierailuja Oulun Työväen Teatteriin, joka eli loistonsa aikaa 1920-luvulla. Viipurista hän siirtyi Helsinkiin, jossa Keskinen työskenteli vuosina 1926–1940 Koiton Näyttämöllä ja Helsingin Kansanteatterissa.


title: Hulda Keskinen

text: Keskisen näyttämötaiteellisia tehtäviä olivat muun muassa Raimunda (kappaleessa "Väärä rakkaus"), Pohjolan emäntä ("Kullervo") ja Maiju ("Viisas neitsyt"). Hänellä oli myös useita operettitehtäviä. Vuonna 1935 Keskinen näytteli rouva Lampaanpäätä Valentin Vaalan elokuvassa "Kun isä tahtoo...". Lisäksi hänellä oli pieniä sivurooleja kahdeksassa muussa elokuvassa vuosina 1934–1944.


title: Hulda Keskinen

text: Keskisen aviopuoliso oli näyttelijä Aatu Talanne vuodesta 1926.


title: Boysenmarja

text: Boysenmarja on vadelman ("Rubus idaeus"), karhunvatukan ("Rubus fruticosus") ja näiden risteytymän ("Rubus" × "loganobaccus") risteytys. Boysenmarjojen tärkeimmät tuotantoalueet ovat Yhdysvaltain länsirannikolla, Chilessä ja Uudessa-Seelannissa.


title: Boysenmarja

text: Boysenmarjan löysi United States Department of Agriculturen George M. Darrow Rudolph Boysen -nimisen miehen entiseltä tilalta Pohjois-Kaliforniassa 1920-luvun lopulla. Rudolph Boysen oli tuottanut kahden eri kasvilajin risteymän.


title: Menoetius

text: Menoetius on Jupiterin troijalaisiin asteroideihin lukeutuvan pikkuplaneetta 617 Patrocluksen seuralainen. Se on kooltaan lähes samankokoinen kuin Patroclus itse (sen läpimitta on noin 112,6 ± 3,2 km, kun Patrocluksen vastaava on noin 121,8 ± 3,2 km), joten se ei oikeastaan ole kuu. Menoetius tunnetaan myös nimellä (617) Patroclus I. Ennen kuin se sai oikean nimensä, sen väliaikainen tunnus oli S/2001 (617) 1. Menoetiuksen keskimääräinen etäisyys Patrocluksesta on noin 680 ± 20 km.


title: Menoetius

text:
Menoetiuksen löysivät William J. Merline, Laird M. Close, N. Siegler, D. Potter, C. R. Chapman, C. Dumas, F. Menard ja D. C. Slater 22. syyskuuta 2001. Kappale sai nimensä vasta vuonna 2006.
Patrocluksen ja Menoetiuksen välinen kokoero on vähäisempi kuin esimerkiksi transneptunisiin kohteisiin kuuluvan kääpiöplaneetta 134340 Pluton ja sen seuralaiskappaleen Kharonin välinen kokoero. Tällainen järjestelmä ei kuitenkaan ole ainutlaatuinen, sillä esimerkiksi päävyöhykkeen asteroidin 90 Antiope seuralainen S/2000 (90) 1 on Menoetiuksen tavoin lähes pääkappaleensa kokoinen.


title: Mariano Puerta

text: Mariano Ruben Puerta (s. 19. syyskuuta 1978 San Francisco, Córdoba) on argentiinalainen entinen tennispelaaja. Parhaimmillaan hän oli ATP-listan sijalla yhdeksän 15. elokuuta 2005. Uransa aikana hän voitti kolme ATP-turnausta kaksinpelissä ja kolme turnausta nelinpelissä.


title: Mariano Puerta

text: Ensimmäisen turnausvoittonsa kaksinpelissä Puerta otti Palermossa lokakuussa 1998 voitettuaan loppuottelussa Franco Squillarin luvuin 6–3, 6–2. Toinen turnausvoitto tuli Bogotássa maaliskuussa 2000, kun hän voitti loppuottelussa Younes El Aynaouin luvuin 6–4, 7–6. Kolmannen ja viimeisen kaksinpelin turnausvoittonsa Puerta saavutti Casablancassa, jossa hän voitti loppuottelussa Juan Mónacon luvuin 6–4, 6–1.


title: Mariano Puerta

text: Grand Slam -turnauksissa Puerta jäi useimmiten avauskierroksille, mutta Ranskan avoimissa 2005 sijoittamattomana pelannut Puerta selviytyi aina loppuotteluun saakka. Loppuottelussa hän hävisi Rafael Nadalille luvuin 6–7, 6–3, 6–1, 7–5.


title: Mariano Puerta

text: Vuonna 2003 Puerta sai yhdeksän kuukauden kilpailukiellon käytettyään klenbuterolia. Välimiesoikeuden päätöksessä todettiin lääkärin määränneen Puertaa käyttämään klenbuterolia torjuakseen astmaa, ja että sen käytöllä ei ollut suorituskykyä parantavia etuja. Vuonna 2005 Puerta sai uudelleen kilpailukiellon jäätyään kiinni etilefriini-piristeestä Ranskan avoimissa. Hänet tuomittiin kahdeksan vuoden kilpailukieltoon, pisimpään tenniksen historiassa, mutta urheilun kansainvälinen välitystuomioistuin CAS lyhensi sen kahteen vuoteen. Myös Puertan tulokset Ranskan avoimissa hylättiin.


title: Mariano Puerta

text: Kilpailukiellosta vapauduttuaan Puerta pelasi lähinnä pienempiä turnauksia. Hänen viimeiseksi turnauksekseen jäi Liman haastajaturnaus marraskuussa 2009, jossa hän voitti ensimmäisen kierroksen ottelunsa, mutta ei jatkanut sen jälkeen pelejään.


title: ASP-laina

text: ASP-laina (sanasta "asuntosäästöpalkkio") on 15–39-vuotiaille tarkoitettu Suomen valtion tukema järjestelmä ensiasunnon hankintaan. Lainan ottaja tekee pankin kanssa sopimuksen ASP-säästämisestä ja säästää osan lainasummasta ASP-tilille, minkä jälkeen pankki lainaa loput kauppasummasta asuntolainana. ASP-lainan yhteydessä asuntolainaan myönnetään erilaisia tukia ja etuja.Vuonna 2014 ASP-sopimuksen yläikäraja nostettiin 40 ikävuoteen ja alaikäraja laskettiin 18 ikävuodesta 15 ikävuoteen.


title: ASP-laina

text:
ASP-tilille säästetyille rahoille saa normaalia paremman koron ja korot ovat verovapaita.
Myös ASP-lainan korko on normaalin asuntolainan korkoa edullisempi ja korolle saa valtion korkotuen koron noustessa suuremmaksi kuin 3,8 %. Korkotukea maksetaan 70 prosenttia korkotukilainasta perittävän vuotuisen koron siitä osasta, joka ylittää 3,8 prosenttia lainan jäljellä olevasta pääomasta. Esimerkiksi jos kokonaiskorko on 5,8 prosenttia, maksetaan 5,8:n ja 3,8 prosentin erotuksesta korkotukea 70 prosenttia eli 1,4 prosenttiyksikköä. Korkotuetun lainan enimmäismäärät ovat paikkakuntakohtaisia.


title: ASP-laina

text: ASP-lainalle saa myös valtiontakauksen, joka on ilmainen. Normaalisti tästä perittäisiin takausmaksu.


title: ASP-laina

text: ASP-tilille on säästettävä vähintään 10 % asunnon hankintahinnasta vähintään kahden vuoden ajan, minkä jälkeen pankki voi myöntää lainan. Tilille säästetään 150–3 000 euroa vähintään kahdeksana kalenterivuosineljänneksenä. Kahden vuoden vähimmäisajan kuluessa tilille voi siis kertyä vähintään 1 200 euroa ja enintään 24 000 euroa. Säästämistä voi myös jatkaa kahden vuoden vähimmäisajan jälkeen. Asuntolainan voi säästämisen jälkeen kilpailuttaa ja ottaa lainan myös toisesta pankista kuin missä ASP-tili sijaitsee. ASP-säästöt saa käyttöönsä vasta kun asunnon kauppakirja on allekirjoitettu, joten asunnon varausmaksua ei ASP-tililtä voi maksaa. ASP-säästämisen voi lopettaa myös kesken, jolloin menettää ASP-lainan edut ja säästöilleen saa vain yhden prosentin koron. Jos ASP-säästämisen tavoitteet täyttyvät, mutta loput asunnon hankintahinnasta kattaa muuten kuin pankin vastaantulolainalla eli ASP-lainalla, pidätetään säästöjen koroista lähdevero ja mahdollinen asuntosäästöpalkkio jää saamatta.


title: ASP-laina

text: Heinäkuussa 2009 säädettiin ASP-säästäjille myönnettävä asuntosäästöpalkkio. Palkkio myönnettiin ASP-lainan ottajille, jotka tekevät asuntoa koskevan osto- tai luovutussopimuksen tai aloittavat omakotitalon rakennustyöt ennen 31.12.2011. Palkkion summa oli 3 000 euroa.


title: Pitkä jenkki

text: Pitkä jenkki ("The Tall Guy") on vuonna 1989 ensi-iltansa saanut romanttinen komediaelokuva, jonka pääosia esittävät Jeff Goldblum, Emma Thompson ja Rowan Atkinson. Elokuvan on ohjannut koomikkona paremmin tunnettu Mel Smith, ja käsikirjoittajana toimi Richard Curtis.


title: Pitkä jenkki

text: "Video-oppaassa" vuodelta 1994 Bello Romano pitää Mel Smithin esikoisohjausta ponnettomana komediayritelmänä ja antaa sille yhden tähden viidestä, mikä vastaa sanallista arviota ”huono”.


title: André Sá

text: André Rezende Sá (s. 6. toukokuuta 1977 Belo Horizonte) on brasilialainen tennispelaaja. Parhaimmillaan hän on ollut ATP-listan sijalla 55 kaksinpelissä 12. elokuuta 2002 ja sijalla 17 nelinpelissä 2. helmikuuta 2009. Urallaan hän on voittanut kahdeksan ATP-turnausta nelinpelissä.


title: André Sá

text: Ensimmäisen turnausvoittonsa nelinpelissä Sá otti Hongkongissa syyskuussa 2001 Karsten Braaschin parina. Seuraavat viisi turnausvoittoaan Sá voitti Marcelo Melon peliparina, vuonna 2011 yhden Jamie Murrayn kanssa ja viimeisimmän Jarkko Niemisen kanssa 1.3.2015 Argentina Openissa.


title: André Sá

text: Grand Slam -turnausten kaksinpelissä Sá on päässyt parhaimmillaan puolivälieriin Wimbledonissa 2002. Nelinpelissä hän on päässyt kerran välieriin, se tapahtui Wimbledonissa 2007, jossa hän pelasi Marcelo Melon kanssa. Välierässä he hävisivät Arnaud Clémentille ja Michaël Llodralle luvuin 6–7(8), 3–6, 3–6.


title: André Sá

text: Vuoden 1999 Pan-Amerikan kisoissa Sá voitti nelinpelissä kultaa Paulo Taicherin kanssa.


title: Atradius

text: Atradius on maailman toiseksi suurin luottovakuuttaja ja osa Catalana Occidente Insurance Group -konsernia. Yhtiöllä on toimistoja yli 50 maassa, 3700 työntekijää ja sen liikevaihto oli vuonna 2017  €1,8 miljardia. Yrityksen tuotteita ovat luottovakuutukset, kaupalliset takaukset ja perintä. Yhtiö on arvioitu ”erinomaiseksi” AM Best:in ja A2 Moody:sin vakaiden näkymien mukaan. Atradiuksella on tietoja yli 240 miljoonasta yrityksestä ympäri maailman. Yrityksen pääkonttori on Amsterdamissa.


title: Atradius

text: Grupo Compañía Española de Crédito y Caución, SL (Grupo CyC) omistajayritys omistaa 73,84% Grupo Catalana Occidentesta. Grupo CyC omistaa 64,23% Atradius N.V.:n osakkeista. Grupo Catalana Occidente Grupo Catalana Occidente on joko suoraan tai välillisesti ryhmän vakuutusyhtiöiden emoyritys ja listattuna Barcelonan sekä Madridin pörsseissä. GCO omistaa 83,20% Atradius N.V.:n osakkeista, joista 35,77% omistaa joko suoraan tai välillisesti 47,43% emoyritys Grupo CyC.


title: Atradius

text: Atradiuksen historia juontaa vuoteen 2001, jolloin Gerling Credit (Gerling Kreditversicherung) ja NCM (Nederlandsche Credietverzekering Maatschappij N.V.) yhdistyivät ja syntyi GERLING NCM. Gerling Kreditversicherung (Gerling Credit) perustettiin Saksassa vuonna 1954. Se oli Gerling Group -konsernin luottovakuutuksiin keskittynyt haara. Vuonna 1962 Gerling Credit avasi ensimmäisen kansainvälisen haarakonttorinsa Sveitsiin. Se oli ensimmäinen yksityinen luottovakuuttaja, joka tarjosi vientiluottoturvaa. NCM perustettiin vuonna 1925 tavoitteena parantaa yritysten välistä kaupankäyntiä Hollannissa. Vuonna 1932 NCM solmi sopimuksen Hollannin valtion kanssa vientiluottopalveluiden tuottamisesta paikallisille yrityksille. Sopimus on yhä voimassa. Vuonna 1991 NCM osti Ison-Britannian hallituksen lyhytaikaisia vientiluottoja antaneen Export Credit Guarantee Department (ECGD) -haaran. Vuonna 2004 Gerling NCM vaihtoi nimekseen Atradius. Vuonna 2008 Atradius fuusioitui espanjalaisen vuonna 1929 perustetun Grupo Catalana Occidente S.A. Crédito y Cauciónin kanssa. Atradius on osa Grupo Catalana Occidentea (GCO.MC), joka on yksi johtavista luottovakuutusyhtiöistä Espanjassa sekä maailmanlaajuisesti. Atradius N.V.:n pääkonttori säilyy Amsterdamissa, vaikka omistus siirtyikin espanjalaisille.


title: Atradius

text:
Atradius holding-yhtiön johdossa ovat johtoryhmä ja hallintoneuvosto, jotka ohjaavat konserniyritysten toimintaa. Johtoryhmään kuuluvat:
Hallintoneuvostoon kuuluu kymmenen jäsentä ja sen tehtäviin kuuluu valvoa ja ohjata Atradiuksen ja johtoryhmän toimintaa. Johtoryhmään kuuluu viisi jäsentä ja se on vastuussa siitä, että Atradius saavuttaa vaaditut tavoitteet, ja että haluttu tulos saavutetaan valittujen strategioiden ja toimintatapojen kautta. Hallintoneuvoston muodostavat Ignacio Álvarez (puheenjohtaja), Francisco Arregui (varapuheenjohtaja), Xavier Freixes, Désirée van Gorp, Carlos Halpern, John Hourican, Bernd-Hinrich Meyer, Hugo Serra, Dick Sluimers ja José María Sunyer.


title: Atradius

text: Atradiuksen liiketoiminnan kantava ajatus on mahdollistaa kaupankäyntiä. Yritys uskoo, että menestyksekäs kaupankäynti on taloudellisen kasvun edellytys kaikkialla maailmassa. Menestyvät yritykset voivat luoda työpaikkoja ja vähentää köyhyyttä. Atradius toimii läpinäkyvästi ja eettisesti ja noudattaa YK:n kymmentä Global Compact -periaatetta.


title: Atradius

text: Atradiuksen historia Suomessa alkoi vakuutusyhtiö Pohjolasta (nykyisin OP Vakuutus), joka aloitti 1960-luvulla luottovakuutustoiminnan. Saksalaisen Gerling-konsernin norjalainen tytäryhtiö, Gerling Nordic Kredittforsikring AS (GNK) osti Pohjolan luottovakuutustoiminnot vuonna 1999.


title: Atradius

text: Vuonna 1997 Suomessa aloitti toimintansa tanskalainen BG Garanti Forsikringsselskab A/S, jonka Suomeen sivuliikkeen perustanut hollantilainen Nederlandsche Credietverzekering Maatschappij N.V. (NCM) osti vuonna 2001. Vuonna 2003 Gerling ja NCM fuusioituvat ja syntyi Gerling NCM. Vuonna 2004 sen nimi muutettiin muotoon Atradius.


title: Atradius

text: Atradius hoitaa edelleen Pohjolan asiakkaiden luottoriskien hallintapalvelut ja vakuutukset.


title: Atradius

text: Vuonna 2008 Atradius ja saksalaiseen Allianz-konserniin kuuluva Euler Hermes hallitsivat pääosaa Suomen luottovakuutusmarkkinoista, joiden maksutulo oli runsaat 10 miljoonaa euroa. Alkuvuonna 2018 Suomessa työskenteli 19 henkilöä.


title: Kuvataso

text: Kuvatasot ovat kuvankäsittelyssä usein käytettävä toiminto. Siinä asetellaan useampia kuvia päällekkäin ja näin pystytään yhdistämään erilaisia kuvia toisiinsa, tekemään maskeja sekä jälkeenpäin tallennuksen jälkeen tarvittaessa poistamaan niitä. Toimintoa tukevat ainakin tunnetut Adobe PhotoShop, Paint.NET ja GIMP.


title: Kuvataso

text: Tallennusformaatista riippuen tasoja voi uudelleen muokata tallennuksen jälkeen mutta esimerkiksi JPEG muoto hävittää tasot vaikka kuva onkin kooste kustakin tasosta.


title: Kuka pelkää noitia (elokuva)

text: Kuka pelkää noitia (eng. "The Witches") on Nicolas Roegin fantasiaelokuva vuodelta 1990, joka perustuu Roald Dahlin samannimiseen romaaniin. Elokuvan pääosia näyttelevät muun muassa Anjelica Huston, Mai Zetterling, Rowan Atkinson, Jasen Fisher ja Jane Horrocks. Elokuva voitti lukuisia palkintoja kuten viisi Academy of Science Fiction, Fantasy & Horror Films, yhden BAFTA, yhden Boston Society of Film Critics, yhden Fantasporto, yhden Hugo Awards, yhden Los Angeles Film Critics Association ja National Society of Film Critics palkinnon. Elokuvan on ohjannut Nicholas Roeg.


title: Kuka pelkää noitia (elokuva)

text: "Video-oppaassa" vuodelta 1994 Olavi Similä luonnehti elokuvaa omintakeiseksi, hauskaksi ja toimivaksi mutta enemmän aikuisille kuin pienille lapsille sopivaksi. Hän antoi sille neljä tähteä viidestä, mikä vastaa sanallista arviota ”erinomainen”.


title: Shake It

text: Shake It voi viitata:


title: Oliver Twist (täsmennyssivu)

text: Oliver Twist voi tarkoittaa seuraavia:


title: Marián Vajda

text: Marián Vajda (s. 24. maaliskuuta 1965 Považská Bystrica, Tšekkoslovakia) on slovakialainen entinen tennispelaaja. Hän oli parhaimmillaan ATP-listan sijalla kaksi kaksinpelissä 14. syyskuuta 1987. Hän voitti urallaan kaksi ATP-turnausta kaksinpelissä.


title: Marián Vajda

text: Barcelonan olympialaisissa 1992 Vajda hävisi ensimmäisellä kierroksella Gilad Bloomille luvuin 6–7, 1–6, 0–6.


title: Marián Vajda

text: Kesäkuusta 2006 lähtien hän on toiminut Novak Đokovićin valmentajana. Đokovićin menestymisen johdosta Vajda valittiin Serbian vuoden valmentajaksi vuonna 2010.


title: Imanol Arias

text: Imanol Arias, oik. Manuel María Arias Domínguez, (s. 26. huhtikuuta 1956 Riaño, Espanja) on espanjalainen näyttelijä ja elokuvaohjaaja.


title: Imanol Arias

text: Arias aloitti uransa matkustelevassa teatteriseurueessa Espanjan Baskimaassa. Hän teki ensiesiintymisensä televisiossa vuonna 1976 ja elokuvissa Humberto Solásin "Ceciliassa" (1982). Vuonna 1987 Arias voitti palkinnon San Sebastiánin elokuvajuhlilla tulkinnastaan elokuvassa "Kansan sankari".


title: Imanol Arias

text: Vuodesta 1976 lähtien Arias on esiintynyt noin 70 elokuvassa ja TV-sarjassa. Vuonna 1996 hän ohjasi elokuvan "Un Asunto Privado", joka on jäänyt toistaiseksi hänen ainoaksi elokuvaohjaustyökseen.


title: Imanol Arias

text: Tällä hetkellä hän näyttelee suuren suosion saaneessa TVE:n sarjassa "Francon aika – näin sen koimme" ("Cuéntame cómo pasó"), jossa hänen roolinsa on keskiluokan perheen päänä. Sarja keskittyy Espanjaan, jossa Franco hallitsee viimeisiä vuosiaan ennen maan siirtymistä demokratiaan.


title: Imanol Arias

text: Imanol on kansallinen UNICEFin hyvän tahdon lähettiläs.


title: Zouar

text: Zouar on kaupunki Tšadin pohjoisosassa Tibestin vuoristoalueella. Se on Tibestin alueeseen kuuluvan Länsi-Tibestin departementin keskus.


title: Zouar

text: Zouar on tubuihin kuuluvien tedojen perinteinen uskonnollinen ja hallinnollinen keskus. Ranskalaiset ottivat sen haltuunsa vuonna 1917. Alueella on 1960-luvulta lähtien käyty sisällissotaa ja 1980-luvulla kaupunki oli myös libyalaisten joukkojen miehittämä.


title: Zouar

text: Seudulla kasvatetaan taateleita ja harjoitetaan keidasviljelyä. Historiallisesti Zouar on ollut Tšadin, Nigerin ja Libyan välisen kaupan välittäjä. Kaupungin lähellä on lentokenttä.


title: Faya-Largeau

text: Faya-Largeau on Pohjois-Tšadissa sijaitseva kaupunki, jossa asui vuonna 2009 lähes 31 000 ihmistä. Se on Borkoun hallinnollisen alueen pääkaupunki.


title: Faya-Largeau

text: Paikkakunnan alkuperäinen nimi on Faya. Siirtomaa-aikana se sai nimen Largeau ranskalaisen everstin Étienne Largeaun mukaan. Tšadin itsenäistyttyä kaupungin nimeksi tuli Faya-Largeau. Maan sisällissodan aikana 1970–1980-luvuilla se oli Libyan joukkojen miehittämä.


title: Faya-Largeau

text: Seudulla kasvatetaan taateleita ja harjoitetaan keidasviljelyä. Kaupungissa on lentokenttä.


title: Dotawo

text: Dotawo oli viimeinen nykyisen Sudanin alueella sijainneista Nubian kristityistä kuningaskunnista. Sen pääkaupunki oli Do (arabiaksi Daw, nykyinen Gebel Adda) Nasserjärven rannalla Egyptissä.


title: Dotawo

text: Dotawon kuninkaat olivat 1100–1300-luvuilla Nubian kuningaskunnan vasalleja. On oletettu, että Nubian kuningas pakeni vuonna 1365 Dongolasta Dotawoon, joka siitä lähtien muodosti kristityn Nubian viimeisen jäänteen. Se säilyi 1400-luvun lopulle saakka tai mahdollisesti 1500-luvulle, jolloin ottomaanit valtasivat alueen.


title: Kordofan

text: Kordofan () on maantieteellinen ja historiallinen alue Sudanissa Valkoisen-Niilin ja Darfurin vuorten välissä. Hallinnollisesti se jakautuu Etelä- ja Pohjois-Kordofanin osavaltioihin.


title: Kordofan

text: Kordofanin tasanko on savannia, joka pohjoisessa rajoittuu Saharan autiomaahan. Ennen arabien tuloa sitä asuttivat kordofanilaisia kieliä puhuvat kansat. Ainakin osaa alueesta hallitsivat Meroe ja Alwa, ja 1400-luvulle saakka se kuului kristityn Nubian kulttuuripiiriin.


title: Kordofan

text: Sennarin perustaneet fundžit alistivat Kordofanin 1500-luvun alussa. Saman vuosisadan lopussa sen valtasi Darfurin sulttaanikunta, jonka hallintokaupungiksi tuli El Obeid. 1600–1700-luvuilla alue jakautui lukuisiksi itsenäisiksi tai Darfurista riippuvaisiksi valtioksi kuten Tegali ja Dilling. Egypti valtasi Kordofanin vuonna 1821. Vuosina 1882–1899 sitä hallitsivat mahdilaiset. Myöhemmin alueesta tuli yksi Sudanin maakunnista. Etelä-Kordofanin Nubavuorilla asuvat nubat ovat kärsineet Sudanin sisällissodasta.


title: Wadi Halfa

text: Wadi Halfa () on kaupunki Sudanin Pohjoisessa osavaltiossa. Se sijaitsee Niilin muodostaman Nasserjärven itärannalla lähellä Egyptin rajaa. Asukkaita on 10 600 henkeä (vuonna 2010).


title: Wadi Halfa

text: Wadi Halfa sijaitsee Niilin itärannalla noin 10 kilometriä etelään joen toisesta kataraktista lähellä Sudanin ja Egyptin välistä rajaa. Osa alkuperäisestä kaupungista jäi Nasserjärven alle Assuanin padon rakentamisen yhteydessä ja uusi Wadi Halfa rakennettiin alkuperäisestä paikasta kaakkoon lähelle Kassalan kaupunkia.


title: Wadi Halfa

text: Wadi Halfa oli alun perin pieni kylä Niilin itärannalla. Egyptin armeija käytti sitä tukikohtanaan maan valloittaessa Sudania vuosina 1820-21. Mahdistien sotiessa myöhemmin Egyptiä vastaan he valtasivat Wadi Halfan ja siitä tuli osapuolten välinen rajakaupunki, joka kärsi sodan aikana huomattavasti. Myöhemmin brittien komentaja Herbert Kitchener valitsi Wadi Halfan päämajakseen brittien edetessä Sudaniin mahdisteja vastaan vuonna 1895. Kitchener rakennutti kaupunkiin vuonna 1897 valmistuneen rautatien, jota laajennettiin myöhemmin Atbaraan ja al-‘Ubaydiin. Lopulta rautatiehen oli yhdistetty koko Sudan. Vuosien 1911 ja 1931 Wadi Halfa oli erityisen tärkeässä asemassa, sillä aswanin ensimmäinen pato vaati sen vaikutusten jatkuvaa tarkkailua. Toisen maailmansodan aikana se oli puolestaan tärkeä brittien tukikohta, joka erotti toisistaan Italian hallussaan pitämät Etiopian ja Libyan. Assuanin padon rakentamisen yhteydessä alkuperäinen Wadi Halfapiti siirtää padon myötä nousevan veden takia. Siirtojen takia kaupungissa oli poliisin väkivaltaisesti hajottamia mellakoita. Lopulta kaupungin asukkaat oli kuitenkin siirretty uuteen Wadi Halfaan vuoteen 1964 mennessä.


title: Wadi Halfa

text: Wadi Halfasta on maantie- ja rautatieyhteys Khartumiin sekä viikoittainen lauttayhteys Assuaniin.


title: Wadi Halfa

text: Kaupungin asukkaat ovat nubialaisia.


title: Berghin postilla

text: Postilla eli saarnakirja, koottu tohtori Johan Fredrik Bergh vainajan jälelle jääneistä saarnoista ja saarnan juurista eli lyhyemmin Berghin postilla on tunnetun herännäispapin Johan Fredrik Berghin saarnoista ja niiden valmisteluaineistosta toimitettu postilla eli saarnakirja vuodelta 1875. Se on ollut suosittu etenkin herännäispiireissä ja siitä on otettu useita painoksia.


title: Berghin postilla

text: Berghin postilla julkaistiin yhdeksän vuotta hänen kuolemansa jälkeen. Sen toimitti Berghin vävy O. H. Cleve. Sen kustansi Weilin & Göös ja siitä otettiin 10 000 kappaleen painos. 569-sivuinen teos oli vasta perustetun kustantamon siihen asti laajin julkaisu. Toinen painos julkaistiin vuonna 1881. Kielellisesti uudistetut laitokset ovat julkaisseet Matti Saaninkoski vuonna 1909 ja Kaarlo Hyrske 1937.


title: Berghin postilla

text: Vaikka Bergh lukeutui Pohjanmaan ja Savon herännäisyyteen, hänen postillaansa on luettu myös Länsi-Suomen rukoilevaisten keskuudessa.


title: Berghin postilla

text: Postillan toimittajan Cleve kertoo esipuheessa toimitusperiaatteistaan. Cleven mukaan Bergh ei kirjoittanut saarnojaan täydellisesti. Sen takia julkaisija on käyttänyt aineistonaan Berghin muistiinpanoja, ”saarnan juuria”. Bergh on hyödyntänyt saarnoissaan muiden tekemiä postilloja ja merkinnyt papereihinsa, kenen postillan mukaan hän on saarnan rakentanut. Berghin omissa muistiinpanoissa ei ole ollut kylliksi aineistoa, joten julkaisija on ottanut mukaan kaksi Steinhoferin saarnaa ja yhden J. O. Hoofin saarnan. Cleven mukaan hän on tehnyt melkein joka saarnaan korjauksia ja lisäyksiä, ja joissakin tapauksissa Berghin muistiinpanot ovat antaneet vain suunnan saarnan tekemiseen. Tiililä toteaakin: ”Emme siis ole suinkaan tämän kirjan ääressä lukemassa vain Berghiä, vaan lähinnä Berghiä ja Cleveä sekä lisäksi eräitä ulkomaisia saarnaajia”. Esipuheessaan Cleve arvioi tavoittaneensa Berghin ajatukset, jotka hän Berghin perheenjäsenenä ja apulaisena katsoi hyvin tunteneensa.


title: Berghin postilla

text: Tiililän mukaan Berghin postilla on tyypillinen pietistikirja, jonka ote on sekä herättävä että sielunhoidollinen.


title: Atbara

text: Atbara (myös "Atbarah") on Niilin pohjoisin sivujoki Sudanissa ja Etiopiassa. Sen pituus on 1 120 kilometriä.


title: Atbara

text: Joki saa alkunsa Etiopian ylängöltä Tanajärven pohjoispuolelta ja virtaa etupäässä Sudanin tasangolla. Sen suurin sivujoki on Tekeze (Setit). Atbara ulottuu Niiliin vain sadekautena kesä-marraskuussa. Keskimääräinen virtaama on 32 kuutiometriä sekunnissa ja suurin virtaama 1 815 kuutiometriä. Joen suussa on Atbaran kaupunki.


title: Betty Blythe

text: Betty Blythe (synt. Elizabeth Slaughter, 1. syyskuuta 1893 Los Angeles, Kalifornia – 7. huhtikuuta 1972 Woodland Hills, Kalifornia) oli yhdysvaltalainen näyttelijä. Aiemmin teatterissa näytellyt Blythe siirtyi elokuvanäyttelijäksi vuonna 1918, aluksi newyorkilaisen Vitagraph Studiosin palveluksessa, jolta hän pian siirtyi Hollywoodin Fox-studiolle. Blythen tunnetuimpiin elokuviin kuuluvat "Saaban kuningatar" (1921) ja "Hän--!" (1925). Hän ansaitsi näyttelijänä huomattavan omaisuuden, mutta menetti kaiken vuoden 1929 pörssiromahduksessa. Blythe näytteli kaikkiaan 63 mykkä- ja 56 äänielokuvassa. Hänen viimeinen elokuvaesiintymisensä tapahtui vuonna 1964 valmistuneessa "My Fair Ladyssa". Blythe on saanut tähden Hollywood Walk of Famelle.


title: Atbara (kaupunki)

text: Atbara (myös "Atbarah") on kaupunki Sudanin Niilin osavaltiossa. Se sijaitsee Niilin rannalla Atbarajoen suussa. Asukkaita on 139 300 henkeä (vuonna 2010).


title: Atbara (kaupunki)

text: Atbara on tärkeä liikenne- ja teollisuuskeskus. Sieltä on rautatie- ja maantieyhteydet Khartumiin, Port Sudaniin ja Wadi Halfaan.


title: Kalevan kisat 2011

text: Kalevan kisat 2011 eli yleisurheilun Suomen-mestaruuskilpailut järjestettiin 4.–7. elokuuta 2011 Turussa.


title: Kalevan kisat 2011

text: Paavo Nurmen stadionilla vieraili kolmena kilpailupäivänä yhteensä noin 22 500 maksanutta katsojaa; perjantaina 5. elokuuta noin 6 000, lauantaina noin 8 000 ja sunnuntaina noin 8 500 katsojaa. Kävelykilpailut järjestettiin torstaina 4. elokuuta Aurajokirannassa.


title: Atbarah

text: Atbarah tarkoittaa seuraavia asioita:


title: Sunday

text: Sunday () voi tarkoittaa esimerkiksi:


title: Koodinimi Connor

text: Koodinimi Connor () on kanadalainen nuorille suunnattu toimintakomediasarja, jota kotimaassaan kanadassa esittää televisiokanava "Family". Sarjan kertoo Connor Heathista, joka pääsee suojelemaan presidentin tytärtä Giselaa. Sarjan esitys suomessa alkoi Yle TV2:lla 1. elokuuta 2011 toisen tuotantokauden jaksoilla.


title: Bo Klenberg

text: Bo Gotthelm Klenberg (10. lokakuuta 1924 Mikkeli – 31. tammikuuta 2011) oli Suomen merivoimien upseeri ja kontra-amiraali.


title: Bo Klenberg

text: Klenbergin vanhemmat olivat eläinlääkintäkenraalimajuri Gotthelm Gottfrid Klenberg ja Solange. Klenberg oli naimisissa Pulmu Hillervo o.s. Jalovaaran kanssa vuodesta 1946 vuoteen 1978. Klenbergin veli, amiraali Jan Klenberg on toiminut myös merivoimien komentajana ja myöhemmin Suomen puolustusvoimien komentajana.


title: Bo Klenberg

text: Klenberg kirjoitti 1943 ylioppilaaksi Helsingin suomalaisesta lyseosta. Hän palveli jatkosodassa panssarilaiva Väinämöisellä 1943-1944. Hän suoritti 1944-1946 Merisotakoulun kurssin nro 18, jonka aikana hän yleni kadettikersantiksi. Sotakorkeakoulusta hän valmistui 1956. Hän toimi raivaajan päällikkönä 1946 sekä tykkiveneen 1. upseerina 1947. Tykkivene Uusimaan päällikkönä hän oli 1948-1949. Koululaiva Suomen Joutsenen 1. upseerina hän palveli 1951. Merisotakoulussa hän opetti 1952-1953. 2. Lippueen lippueupseerina hän toimi 1953-54.


title: Bo Klenberg

text: Sotakorkeakoulun jälkeen Klenberg toimi Pääesikunnassa toimistoupseerina 1957-1959. Merisotakoulun kadettiosaston johtajana hän oli 1960. Tasavallan presidentin toisena adjutanttina hän toimi 1961-1965 ja koululaiva "Matti Kurjen" päällikkönä 1965-1967. Suomen YK-edustuston sotilasedustajana ja sotilasasiamiehen apulaisena Washingtonissa ja Ottawassa Klenberg työskenteli 1968-1971. Turun Laivastoaseman päällikkönä hän toimi 1971-1974. Tasavallan presidentin ensimmäisenä adjutanttina hän palveli 1974-1977. Merivoimien esikuntapäällikkönä hän toimi vuonna 1977 ja mies nimitettiin merivoimien komentajaksi vuosiksi 1977-1978. Hän siirtyi reserviin 1978.


title: Bo Klenberg

text: Ylennykset: aliluutnantti 1944, luutnantti 1946, yliluutnantti 1952, kapteeniluutnantti 1953, komentajakapteeni 1961, komentaja 1965, kommodori 1974, kontra-amiraali 1977.


title: Oiva Lennes

text: Oiva Uljas (Ola) Lennes (synt. Löfberg, 2. syyskuuta 1906 Vaasa - 18. heinäkuuta 1981 Helsinki) oli suomalainen upseeri ja kontra-amiraali. Hänen vanhempansa olivat uunimestari Karl Löfberg ja Wilhelmiina Sundberg. Lennes kirjoitti ylioppilaaksi Vaasan suomalaisesta lyseosta vuonna 1925.


title: Oiva Lennes

text: Hän suoritti 1925-1928 Kadettikoulun kadettikurssin nro 4, jonka aikana hän yleni kadettialikersantiksi. Kadettikurssin jälkeen hän palveli eri tehtävissä, kuten Tykkivene Turunmaan päällikkönä 1935. Viimeisenä palvelustehtävänään hän toimi merivoimien komentajana 1964-1966 ylennettynä kontra-amiraaliksi. Lennes siirtyi reserviin vuonna 1966.


title: Suomen Tolkien-seura Kontu

text: Suomen Tolkien-seura Kontu ry (vuoteen 2012 asti "Suomen Tolkien-seura ry") on vuonna 1992 perustettu yhdistys, joka on osa kansainvälistä Tolkien-fandomia. Seura on tarkoitettu kirjailija J. R. R. Tolkienin tuotannon ja muun fantasiakirjallisuuden ystäville. Seura perustettiin Helsingissä Tolkienin satavuotispäivänä 3. tammikuuta 1992. Seura julkaisee neljä kertaa vuodessa ilmestyvää "Legolasta", Suomen ainoaa pelkästään fantasiakirjallisuuteen keskittynyttä fanzinea. Seura jakaa Kuvastaja-palkintoa parhaalle suomalaiselle fantasiakirjalle.


title: Suomen Tolkien-seura Kontu

text: Seura julkaisee "Legolaksen" lisäksi neljästi vuodessa ilmestyvää tiedotuslehteä "Hobittilan sanomia". Yhdistys järjestää virallisia jäsentapaamisia kuudesti vuodessa ja paikallisyhdistykset eli smialit järjestävät kuukausitapaamisia. "Smial" on Tolkienin hobittien kieltä ja tarkoittaa heidän kotikoloaan. Seura tekee tiivistä yhteistyötä Suomen suurimman Tolkien-aiheisen verkkosivusto Konnun kanssa, jossa on wiki-muotoinen tietopankki "Kontuwiki", Tolkien-aiheisia uutisia ja keskustelupalsta "Vihreä Lohikäärme", jota käytetään myös seuran tapahtumien järjestämiseen ja niistä tiedottamiseen.


title: Suomen Tolkien-seura Kontu

text: Suomen Tolkien-seuran alku juontuu vuoden 1990 Worldconiin, jonka Tolkien-teema innoitti vierailevia suomalaisen science fiction -fandomin edustajia. Jukka Halme, Marko Kivelä, Leena Peltonen ja Johanna Vainikainen-Uusitalo keskustelivat suomalaisen Tolkien-aiheisen lehden tekemisestä. Helsingin sf-tapaamisessa Halme, Kivelä ja Vainikainen laativat peruskirjan ”Tolkien-painotteiselle fantasialehdelle”. Vainikaisen päätoimittama ensimmäinen "Legolas" ilmestyi Finnconissa 1991 ja sen pääartikkelina oli Leena Peltosen ”Sormuksen orjat”. Finnconin jälkeen Mikael Ahlström ja Johanna Vainikainen ryhtyivät järjestämään Tolkien-seuran perustamista Suomeen. Seuran perustava kokous pidettiin Uudella ylioppilastalolla 3. tammikuuta 1992 Tolkienin satavuotissyntymäpäivänä.


title: Suomen Tolkien-seura Kontu

text: Seuran tunnukseksi valittiin vuonna 1994 Tove Janssonin piirtämä kuva ”Bilbo drömmer om ett äventyr”, joka oli alun perin ilmestynyt osana "Hobitin" ruotsalaisen laitoksen kuvitusta.


title: Suomen Tolkien-seura Kontu

text: Vuonna 2012 Verkkoyhteisö Kontu ry, joka oli perustettu vuonna 2006 Kontu-sivuston tueksi, yhdistyi Suomen Tolkien-seuran kanssa. Yhdistyksen nimeksi tuli Suomen Tolkien-seura Kontu ry.


title: 61 (luku)

text: 61 (kuusikymmentäyksi) on luonnollinen luku, jota seuraa 62 ja edeltää 60.


title: UEFA:n karsinnat jalkapallon maailmanmestaruuskilpailuihin 2014

text: Vuoden 2014 jalkapallon MM-kilpailujen karsintoihin osallistui Euroopan maanosaliitosta UEFA:sta 53 joukkuetta, jotka kilpailivat kolmestatoista paikasta Brasiliassa pelattavaan lopputurnaukseen.


text: Karsinnoissa joukkueet jaettiin yhdeksään lohkoon, joista kahdeksaan kuului kuusi ja yhteen viisi joukkuetta. Lohkon joukkueet kohtasivat toisensa kahdesti, kerran kotona ja kerran vieraissa. Kaikki yhdeksän lohkovoittajaa pääsivät suoraan lopputurnaukseen. Kahdeksan parasta lohkokakkosta pelasivat keskenään kaksoisottelusta koostuvan jatkokarsinnan neljästä muusta paikasta. Lohkokakkosten pistevertailussa kuuden joukkueen lohkojen viimeiseksi jääneitä joukkueita vastaan käytyjä otteluita ei huomioitu.


text: FIFA on päättänyt kaikille maanosille yhteisestä tavasta ratkaista sijoitukset joukkueitten kesken:


text: Joukkueet jaettiin FIFA-rankingin perusteella kuuteen arvontakoriin. Korissa A oli arvontahetkellä rankingin yhdeksän parasta, korissa B seuraavat yhdeksän ja niin edelleen. Korissa F oli kahdeksan rankingiin arvontahetkellä heikoimmin sijoitettua joukkuetta. Jokaisesta korista otettiin yksi joukkue ensimmäisen karsintakierroksen jokaiseen lohkoon. Arvonta suoritettiin Rio de Janeirossa 30. heinäkuuta 2011.


text: Johtuen valtioiden välisistä konflikteista Armenian ja Azerbaidžanin sekä Venäjän ja Georgian välillä, joukkueet arvottiin siten, että ne eivät voineet joutua keskenään samaan lohkoon. Tosin kaksi ensin mainittua olivat samassa arvontakorissa, eivätkä ne siten olisi edes voineetkaan joutua samaan lohkoon.


text:
Toiselle kierrokselle pääsevät kahdeksan parasta 1. kierroksen lohkoissaan toiseksi sijoittunutta joukkuetta. Näin ollen Tanska putosi 2. kierrokselta.
Joukkueet jaettiin kahteen koriin FIFA-rankingin perusteella. Arvonta suoritettiin Zürichissä 21. lokakuuta 2013.


title: Salviat

text: Salviat ("Salvia") ovat huulikukkaiskasveihin ("Lamiaceae") kuuluvien kasvien suku, johon kuuluu yli 900 lajia. Tunnetuin salvialajeista lienee maustekasvina käytetty ryytisalvia ("Salvia officinalis"). Päihteenä käytetty salvia on mazatecinsalvia ("Salvia divinorum"). Salvian nimi on peräisin latinan sanasta "salvare" ’parantaa’, ja salvialla uskotaan olevan monia parantavia ominaisuuksia..


title: Salviat

text: Salviat ovat monivuotisia ja isohkoja ruohoja. Varret ovat nelisärmäisiä. Vastakkain olevat lehdet ovat saha- tai nyhälaitaisia. Kukinnot sijaitsevat latvassa ja ovat tähkämäisiä, tiheiden lehtihankaisten viuhkojen eli valekiehkuroiden muodostamia rykelmiä. Kaksihuulisissa kukissa on kaksi hedettä, kaksi vähemmän kuin huulikukkaiskasveilla yleensä.


title: Salviat

text: Euroopassa salvialajeja kasvaa luonnonvaraisena maanosan etelä- ja keskiosissa. Pohjoisemmas ne ovat levinneet ihmisen toiminnan seurauksena. Suomessa luonnonvaraisia salvialajeja on tavattu kaikkiaan viisi, mutta ne kaikki ovat tulokaslajeja.


title: Salviat

text: Pohjoismaissa tavataan tulokaslajina tai villiintyneenä ainakin seuraavia salvialajeja:


title: Salviat

text: Muita lajeja:


title: John Raphael Smith

text: John Raphael Smith (1752–1812) oli brittiläinen taidemaalari ja taidegraafikko.


title: John Raphael Smith

text:
Smithin isä Thomas Smith oli tunnettu maisemamaalari ja kaivertaja, ja hänen veljensä Thomas maalasi miniatyyrejä.
John Raphael Smith lähetettiin nuorena liinavaatekauppiaan oppiin Derbyyn, ja hän harjoitti myöhemmin samaa ammattia Lontoossa. Hän hankki sivutuloja maalaamalla miniatyyrimuotokuvia. Myöhemmin hän vaihtoi taiteenlajia ja alkoi työstää grafiikan laattoja kuuluisien maalausten mukaan. Nämä taidepostikorttien edeltäjät olivat siihen aikaan hyvin suosittuja. Smithin tuottamat mezzotintaversiot Joseph Wrightin teoksista, kuten "Intiaanileski", menestyivät hyvin. Vaikka perheen muut taiteilijat ja kotona nähdyt taidetokset epäilemättä vaikuttivat Smithin kehitykseen, hänen julkaisemansa grafiikan lehdet ovat kuitenkin aivan toisenlaisia kuin isän työt. Isä Thomas Smith keskittyi maisemiin ja teki niistä viivapiirroksia ja kuparikaiverruksia, kun taas John Raphael Smith suosi muotokuvia ja käytti tekniikkanaan mezzotintan pehmeitä sävyjä.


title: John Raphael Smith

text: Smith kaiversi monia Joshua Reynoldsin, James Barryn ja läheisen ystävänsä George Morlandin töitä. Hän teki muotokuvia myös itsenäisesti, ilman että joku olisi ensin tehnyt maalauksen. Monia näistä pidetään taidegrafiikan ja varsinkin mezzotintan mestariteoksina. John Milnes tilasi häneltä sarjan mezzotintoja Joseph Wrightin teoksesta "Vanki". Kauppaan kuului, että kahdenkymmenen vedoksen jälkeen laatat tuhottiin. Yksi näistä harvinaisista vedoksista on säilynyt Derbyn kaupunginmuseossa. Kaikkiaan Smith tuotti yli neljäsataa grafiikan työtä, joista 130 oli hänen omia aiheitaan ja 270 toisintoja muiden taiteilijoiden teoksista. Vuosina 1770–1790 Smith keskittyi kuvaamaan naisia. Hän valitsi malleikseen usein prostituoituja ja muita huonomaineisia naisia ja saattoi näin paljastaa sosiaalista tekopyhyyttä. 1790-luvulta alkaen yhteiskunnalliset muutokset heijastuivat myös taidemaailmaan, ja Morlandin esimerkin mukaan Smith alkoi tehdä kuvia orjuudesta.


title: John Raphael Smith

text:
Kaivertamisen lisäksi Smith myös julkaisi grafiikanlehtiä omakustanteina ja huolehti niiden kaupittelusta. Hän palkkasi apulaisia värittämään myyntiin tulevia vedoksia. Hän halusi olla itse taiteilija, lopetti kaivertamisen ja alkoi piirtää muotokuvia pastelliliiduilla. Hän löysi asiakkaita Yorkista ja monista Pohjois-Englannin pikkukaupungeista. Uransa loppupuolella hän alkoi piirtää yhä nopeammin; muotokuva valmistui joskus tunnissa. Hän maalasi myös muita aiheita, ja työt muistuttivat tyyliltään Morlandin ja Wheatleyn maalauksia. Smith sai töitään esille Royal Academyn vuosinäyttelyyn vuosina 1773–1805.
Smith tunnisti nuoren Francis Leggatt Chantreyn kyvyt ja opetti tulevalle kuvanveistäjälle pastellipiirustuksen hienouksia. Opetuksella oli merkittävä vaikutus Chantreyn uraan, ja tämä ilmaisi kiitollisuuttaan myöhemmin veistämällä Smithistä rintakuvan.


title: John Raphael Smith

text: Smithillä oli poika ja tytär. Tytär Emma Smith maalasi vesivärimaalauksia ja miniatyyrejä. Hänen töitään oli näytteillä Royal Academyn vuosinäyttelyissä 1799-1808. Poika, John Rubens Smith, maalasi muotokuvia hyvin samanlaiseen tyyliin kuin isänsäkin. Hän muutti Amerikkaan ja perusti taidekoulun Bostoniin. Hän jatkoi maalaamista opetustyön ohella ja siirsi koulunsa myöhemmin New Yorkiin ja Philadelphiaan.


title: Kudeneule

text: Kudeneule Oy oli vuosina 1951–1975 toiminut suomalainen trikoo- ja sukkatehdas. Sen tuotemerkki oli Hyvon. Kudeneule aloitti toimintansa Helsingissä 1951 ja vuonna 1955 Hankoon valmistui Viljo Revellin suunnittelema tehdas, jonne Helsingin tuotanto siirtyi 1957. Vuonna 1961 Kudeneule oli Pohjoismaiden suurin puuvillaisten alusasujen valmistaja. Tuolloin henkilökuntaa oli 550. Vuonna 1963 rakennettiin tehdas myös Saloon. Yhtiön perustaja ja johtaja oli Aarne Karjalainen.


title: Kudeneule

text: Kun yritys oli vahvimmillaan 1970-luvun alussa, mainosmies Matti Viherjuuri kehitti sille mieleenjäävän iskulauseen "Hyvon yllä ja hyv'on olla". Kun Aarne Karjalaisen terveys alkoi heiketä, hän luopui käytännön johtajuudesta. Toimitusjohtajana toimi hänen jälkeensä vuosina 1971–1973 Veikko Sjöblom. Yritys päätyi konkurssiin 1975. Aarne Karjalaisen poika Jussi Karjalainen aloitti tuotannon uudelleen 1977 nimellä Hyvon Oy Tuotemerkki Hyvon siirtyi myöhemmin Finnwearin omistukseen ja Finnwear 2001 Nanson omistukseen.


title: Amar

text: Amar voi tarkoittaa muun seuraavia:


title: James Martin Hayes

text: James Martin Hayes (27. toukokuuta 1924 Halifax – 2. elokuuta 2016) oli kanadalainen roomalaiskatolinen arkkipiispa. Hänet vihittiin papiksi 15. kesäkuuta 1947 ja nimitettiin Halifaxin vihkipiispaksi sekä Reperin titulaaripiispaksi 5. helmikuuta 1965. Piispaksi vihkiminen seurasi 20. huhtikuuta. Pääkonsekraattorina toimi Sergio Pignedoli, jota avustivat Alfred Bertram Leverman ja Albert Leménager.


title: James Martin Hayes

text: Hayes nimitettiin 22. kesäkuuta 1967 Halifaxin arkkipiispaksi, jona hän toimi, kunnes jäi eläkkeelle 6. marraskuuta 1990. Hayes osallistui Vatikaanin toiseen kirkolliskokoukseen.


title: Albert Leménager

text: Albert Leménager (13. helmikuuta 1900 – 17. elokuuta 1967) oli kanadalainen roomalaiskatolinen piispa. Hänet vihittiin papiksi 5. huhtikuuta 1924 ja nimitettiin Yarmouthin piispaksi 6. heinäkuuta 1953. Piispaksi vihkiminen seurasi 31. elokuuta. Pääkonsekraattorina toimi Ildebrando Antoniutti, jota avustivat Camille-André Le Blanc ja Albini LeBlanc. Leménager osallistui Vatikaanin toiseen kirkolliskokoukseen ja kuoli 67-vuotiaana elokuussa 1967.


title: Abel Costas Montaño

text: Abel Costas Montaño (25. toukokuuta 1920 Pocona – 11. helmikuuta 2015) oli bolivialainen roomalaiskatolinen piispa. Hänet vihittiin papiksi 22. syyskuuta 1945 ja nimitettiin Cochabamban vihkipiispaksi sekä Novin titulaaripiispaksi 11. marraskuuta 1968. Piispaksi vihkiminen seurasi 6. tammikuuta 1969; pääkonsekraattorina toimi paavi Paavali VI, jota avustivat Sergio Pignedoli ja Ernesto Civardi.


title: Abel Costas Montaño

text: 11. joulukuuta 1974 Costas Montaño sai nimityksen Tarijan hiippakunnan piispaksi. Hän jäi eläkkeelle 20. lokakuuta 1995.


title: René Fernández Apaza

text: René Fernández Apaza (9. tammikuuta 1924 – 14. elokuuta 2013) oli bolivialainen roomalaiskatolinen arkkipiispa. Hänet vihittiin papiksi 28. marraskuuta 1948 ja nimitettiin Oruron hiippakunnan piispaksi 2. maaliskuuta 1968. Piispaksi vihkiminen seurasi 21. huhtikuuta. Pääkonsekraattorina toimi José Clemente Maurer, jota avustivat Jorge Manrique Hurtado ja Luis Aníbal Rodríguez Pardo. 30. heinäkuuta 1975 Fernández Apaza nimitettiin Bolivian sotilaspiispaksi, jona hän toimi, kunnes erosi 17. toukokuuta 1986.


title: René Fernández Apaza

text: 21. marraskuuta 1981 Fernández Apaza sai nimityksen Sucren koadjuuttoriarkkipiispaksi; 30. marraskuuta 1983 hänestä tuli Sucren arkkipiispa. 16. huhtikuuta 1988 Fernández Apaza nimitettiin Cochabamban arkkipiispaksi, jona hän toimi, kunnes jäi eläkkeelle 8. heinäkuuta 1999.


title: Fernando Teixeira Vitienes

text: Fernando Teixeira Vitienes (s. 28. heinäkuuta 1971 Santander, Kantabria, Espanja) on espanjalainen jalkapalloerotuomari. Hän on tuominnut Espanjan pääsarjassa Primera Divisiónissa vuodesta 2003.


title: Fernando Teixeira Vitienes

text: Myös Teixeira Vitienesin veli José Antonio Teixeira Vitienes on pääsarjatason jalkapalloerotuomari.


title: Fernando Teixeira Vitienes

text:
Teixeira Vitienes pelasi nuorena jalkapalloa lähiönsä joukkueessa. Hän kiinnostui tuomaroinnista 14-vuotiaana setänsä Andrésin rohkaisemana, joka oli myös tuomari. Hän pääsi Espanjan neljännen sarjatason Tercera Divisiónin tuomariksi vuonna 1992 vain 21-vuotiaana. Hänet ylennettiin Segunda División B:hen vuonna 1996, ja Segunda Divisióniin vuonna 1999. Primera-debyyttinsä Teixeira Vitienes teki 2. syyskuuta 2003 ottelussa Real Sociedad – Celta Vigo.
Kansainvälisen jalkapalloliiton FIFA:n kansainväliseksi erotuomariksi hänet valittiin vuonna 2009. Ensimmäisen kansainvälisen ottelunsa Teixeira Vitienes tuomitsi 10. helmikuuta 2009 Corkissa pelatussa alle 21-vuotiaiden ystävyysottelussa Irlanti–Saksa.


title: Fernando Teixeira Vitienes

text: Kauden 2010–2011 jälkeen Teixeira Vitienes on tuominnut 144 Primera Divisiónin ottelua. Lisäksi hän on tuominnut muun muassa 2010 Supercopa de Españan toisen osan, kolme Mestarien liigan karsintaottelua, yhden EM-karsintaottelun sekä yhden ottelun Romanian liigaa kaudella 2009–2010.


title: Bugarach

text:
Bugarach on kunta Ranskassa Auden departementissa. Kunnan näkymää hallitsee 1 231 metriä korkea vuori Pech de Bugarach.
Bugarach on saanut julkisuutta, sillä new age -uskovaisten mukaan sen piti olla ainoa paikka, joka säilyy joulukuussa 2012 tapahtuvasta maailmanlopusta. Maailmanlopun odotuksesta ja odotetun päivän jälkeisistä tapahtumista on tehty dokumenttielokuva "Bugarach".


title: João Souza

text: João Olavo Soares de Souza (s. 27. toukokuuta 1988 Mogi das Cruzes) on brasilialainen tennispelaaja. Parhaimmillaan hän on ollut kaksinpelissä ATP-listan sijalla 84 syyskuussa 2011.


title: João Souza

text: Souza on voittanut urallaan kolme ATP-haastajaturnausta. Ensimmäinen voitto tuli huhtikuussa 2010, kun hän voitti Bogotán finaalissa Alejandro Fallan. Toisen voittonsa Souza otti syyskuussa 2010 voitettuaan Bogotán toisen turnauksen finaalissa Reda El Amranin. Kolmas ja viimeisin turnausvoitto tuli huhtikuussa 2011 Santosissa, jossa hän voitti finaalissa Diego Junqueiran. Grand Slam -turnausten pääsarjaan Souza ei ole selviytynyt vielä kertaakaan.


title: João Souza

text: ATP-turnauksen pääsarjassa Souza pelasi ensimmäisen kerran Santiago de Chilessä helmikuussa 2010. Karsintojen kautta turnaukseen päässyt Souza eteni välieriin asti, jossa hävisi maailmanlistan sijalla 29 olleelle Juan Mónacolle. Toisen välieräpaikkansa ATP-kiertueella Souza saavutti elokuussa 2011 Kitzbühelin turnauksessa.


title: João Souza

text: Grand Slam -turnauksessa Souza pelasi ensimmäisen kerran Yhdysvaltain avoimissa 2011, jossa hän hävisi ensimmäisellä kierroksella Robby Gineprille.


title: Supercopa de España 2010

text: Supercopa de España 2010 oli espanjalainen jalkapallokilpailu, joka pelattiin 14. ja 21. elokuuta 2010. Kaksiosaisessa ottelussa pelasivat kauden 2009–2010 Primera Divisiónin mestari Barcelona, ja Copa del Reyn voittaja Sevilla. Barcelona voitti otteluparin ja seurahistoriansa yhdeksännen Supercopan yhteismaalein 5-3.


title: Kuntamarkkinat

text: Kuntamarkkinat on vuosittain Suomen Kuntaliiton järjestämä julkisalan huippufoorumi, johon kuntien, valtion ja muun julkisen hallinnon päättäjät sekä palveluiden tarjoajat kokoontuvat. Tapahtuma järjestetään Helsingin Kalliossa Kuntaliiton toimitalossa, Kuntatalossa. Tapahtuman ohjelma koostuu seminaareista, tietoiskuista ja lukuisista mielenkiintoisista näyttelyosastoista. Kuntamarkkinat on yksi KL-Kustannus Oy:n tuotteista. KL-Kustannus Oy:n muita tuotteita Kuntamarkkinoiden lisäksi ovat Kuntalehti, KuntaTV ja Kuntatekniikka-lehti.


title: Kuntatekniikka (lehti)

text: Kuntatekniikka on kuntatekniikan alalla toimiville suunnittelijoille, toteuttajille, käyttäjille ja päättäjille suunnattu ammattilehti.


title: Kuntatekniikka (lehti)

text: Lehden päätoimittajana toimii 1.4.2016 lähtien Markku Vento.


title: Kuntatekniikka (lehti)

text: Lehti käsittelee kuntien tekniseen suunnitteluun, suunnittelun toteutukseen sekä kuntatekniikan käyttöön ja kunnossapitoon liittyviä teemoja.


title: Kuntatekniikka (lehti)

text: Kuntatekniikka-lehden juttuaiheina ovat perinteiset kunnallistekniikan alueet: Vesi-, jäte- ja energiahuolto, sekä kadunrakennus ja -kunnossapito. Muita aiheita em. lisäksi ovat myös liikenne, maanmittaus, kaavoitus, ympäristönsuojelu, satamatoiminta ja asuntotuotanto.


title: Kuntatekniikka (lehti)

text: Kuntatekniikka-lehti on osa KL-Kustannus Oy:n tuoteperhettä. KL-Kustannus Oy:n muita tuotteita Kuntatekniikka-lehden lisäksi ovat Kuntalehti, KuntaTV ja Kuntamarkkinat.


title: Juhlalevy (Aimo Saxelinin albumi)

text: Aimo Saxelin – Juhlalevy on Aimo Saxelinin kokoelma-albumi, joka julkaistiin vuonna 2011 levymerkillä Salix.


title: KuntaTV

text: Kunta.tv on kunta-alan asioita käsittelevä verkkosivusto. Sen toimittajiin kuuluvat entiset Yle-toimittajat Leena Pakkanen, Hannu Lehtilä, Jyrki Koulumies.


title: KuntaTV

text: Ohjelmat on suunnattu kunta-alan ammattilaisille, päättäjille ja johtajille sekä kaikille julkisen hallinnon kehitystyötä tekeville sidosryhmillana toimii entinen tv-toimittaja Hannu Kataja.


title: KuntaTV

text: Toiminta nykymuodossa Kuntalehden verkkotelevisiona alkoi huhtikuussa 2010. Kunta.tv:n sivuille tuotetaan viikoittain 5 -10 kappaletta kunta-alaa käsittelevää haastatteluvideota. Kunta.tv:n videoille tunnusomaista on se, ettei niitä juurikaan toimiteta tai leikata, vaan pitkätkin haastattelut julkaistaan sellaisenaan. Kunta-aiheinen videotoiminta verkossa alkoi jo 2005 yksityisen Kuntatelevisio Oy:n nimellä. Siinä Kuntaliiton KL -Kustannus oli osakkaana. Kuntatelevision toiminta päättyi 2010 alkuvuodesta, jonka jälkeen toiminta alkoi nykymuodossa kunta.tv -nimellä osana KL -Kustannus Oy:n toimintaa.


title: KuntaTV

text: KuntaTV toimii Kuntaliitossa, Kuntalehteä julkaisevan KL-Kustannus Oy:n osana. Muita KL-Kustannus Oy:n tuotteita ovat Kuntalehti, Kuntamarkkinat ja Kuntatekniikka-lehti.


title: James Magnussen

text: James Magnussen (s. 11. huhtikuuta 1991 Port Macquarie) on australialainen uimari, 100 metrin vapaauinnin maailmanmestari. Hän edustaa Sopac Swim Clubia ja häntä valmentaa Brant Best.


title: James Magnussen

text: Magnussen sai 4 × 100 metrin vapaauintiviestissä 2010 hopeaa Irvinen Tyynenmeren-mestaruuskilpailuissa ja kultaa Delhin Kansainyhteisön kisoissa. Hän voitti Shanghain MM-kilpailuissa 2011 kultaa 100 metrin vapaauinnissa ajalla 47,63 ja 4 × 100 metrin vapaauintiviestissä, jonka avausosuudella hän ui ajan 47,49. Lisäksi hän sai hopeaa 4 × 100 metrin sekauintiviestissä. Kesäolympialaisissa 2012 Lontoossa Magnussen voitti olympiahopeaa 100 metrin vapaauinnista. Magnussen lähti matkalle sen ennakkosuosikkina, mutta hävisi lopulta Yhdysvaltain Nathan Adrianille yhden sekunnin sadasosan. Lisäksi hän kuului Australian pronssijoukkueeseen 4 × 100 m sekauintiviestissä.


title: James Magnussen

text: Barcelonan MM-kilpailuissa 2013 Magnussen voitti kultaa 100 metrin vapaauinnissa ajalla 47,71. Lisäksi hän kuului Australian hopeajoukkueeseen 4 × 100 m sekauintiviestissä. Glasgow'n Kansainyhteisön kisoissa 2014 hän voitti kultaa 100 metrin vapaauinnissa sekä 4 × 100 m vapaauintiviestissä. Lisäksi hän sai sai hopeaa 4 × 100 m sekauintiviestissä ja pronssia 50 metrin vapaauinnista. Saman vuoden Tyynenmeren-mestaruuskilpailuissa hän saavutti kultaa 4 × 100 metrin vapaauintiviestissä ja pronssia 100 metrin vapaauinnissa. Rio de Janeiron olympialaisissa 2016 hän sai pronssia 4 × 100 m vapaauintiviestissä. Gold Coastin Kansainyhteisön kisoissa 2018 hän voitti samassa lajissa kultaa.


title: Al-Qatrun

text: Al-Qatrun (myös "Al Gatrun", "Al Katrun") on Fezzanin eteläisin keidaskaupunki Libyan lounaisosassa. Se sijaitsee Murzuqin hiekkameren itäpuolella 310 kilometriä Sebhasta etelään. Asukkaita on 3 800 henkeä.


title: Al-Qatrun

text: Al-Qatrunin kautta kulki aikaisemmin Fezzanin ja Kanem-Bornun välinen kauppareitti. Seudun asukkaat ovat kanureihin sekoittuneita tubuja. Paikallisia elinkeinoja ovat taatelipalvelujen kasvattaminen sekä viljan ja puutarhakasvien viljely. Keitaalla tuotetaan myös soodaa. Al-Qatrunista johtaa päällystetty maantie Nigerin rajalla sijaitsevalle Tumun raja-asemalle. Nähtävyyksiin kuuluu italialaisten rakentama linnake.


title: Fada

text: Fada on kaupunki Tšadin koillisosassa Ennedin ylätasangolla. Se on Länsi-Ennedin alueen ja siihen kuuluvan Fadan departementin keskus. Kaupungissa on 23 800 asukasta (vuonna 2005).


title: Fada

text: Fadasta on maantieyhteys Abéchéen ja siellä on myös lentokenttä. Nähtävyyksiin kuuluvat seudun kalliomuodostelmat ja luolamaalaukset sekä kaupungin kaakkoispuolella sijaitseva, niilinkrokotiileistaan tunnettu Archein vesialue.


title: El Obeid

text: El Obeid (myös "Al-Ubayyid") on kaupunki Sudanin keskiosassa. Se on Pohjois-Kordofanin osavaltion keskus. Asukkaita on 399 000 henkeä (vuonna 2010).


title: El Obeid

text: Kaupunki on maailman suurimman arabikumintuotantoalueen keskus ja tärkeä liikenneristeys. Sieltä on maantie-, rautatie- ja lentoyhteydet Khartumiin. Nähtävyyksiin kuuluu mahdilaisten ja englantilaisten välillä käydyn Šeikanin taistelun museo ja vuonna 1971 valmistunut roomalaiskatolinen katedraali.


title: Eight Miles High

text: Eight Miles High on yhdysvaltalaisen The Byrds -yhtyeen kappale ja single vuodelta 1966. Se sisältyi myös samana vuonna julkaistulle albumille "Fifth Dimension".


title: Eight Miles High

text: Kappale ylsi toukokuussa 1966 Billboard Hot 100 -listalla sijalle 14, kunnes kappaleen epäiltiin sisältävän viittauksia huumausaineisiin.Nyman 2009, s.194. Tämä aiheutti singlen asettamisen soittokieltoon eri puolilla Yhdysvaltoja, eikä kappale enää noussut listalla korkeammalle. Se jäi samalla yhtyeen viimeiseksi top 20 -sijoitukseksi Yhdysvalloissa.


title: Eight Miles High

text: ”Eight Miles High” oli ensimmäisiä psykedeelisiä rock-kappaleita.Nyman 2009, s.193. Single merkitsi samalla yhtyeen siirtymistä pois folkrock-genrestä.


title: Eight Miles High

text: Yhtyeen kitaristi–laulaja Roger McGuinn on kertonut, että laulu kertoo yhtyeen kesän 1965 matkasta Englantiin ja määränpäässä tapahtuneesta kulttuurišokista. Alun perin kappaleen nimi oli ”Six Miles High” viitaten matkustajalentokoneiden lentokorkeuteen, mutta Gene Clarkin ehdotuksesta nimeksi muutettiin ”Eight Miles High” (), koska se kuulosti hänen mielestään runollisemmalta ja muutenkin paremmalta. Se oli myös muodikkaampi vaihtoehto, sillä The Beatles -yhtye oli julkaissut kappaleen nimeltä ”Eight Days a Week”. Kappaleen kirjoitti pitkälti Clark, joka teki laulun melodian ja suurimman osan sanoituksista. Hän lisäsi tekijätietoihin myös McGuinnin ja David Crosbyn nimet, jotta sitä ei sivuutettaisi singlen A-puolta valittaessa. Gene Clarkin asema yhtyeessä ei nimittäin ollut yhtä korkea kuin McGuinnin ja Crosbyn, mikä oli osasyy hänen eroonsa Byrdsistä maaliskuussa 1966. Crosbyn osuus kappaleen syntyyn olikin todellisuudessa vähäinen, kun taas McGuinn oli vastuussa sen kitaraosuuksista.


title: Eight Miles High

text: Musiikillisesti kappaleeseen saatiin vaikutteita Ravi Shankarin sitar-musiikista sekä John Coltranen uudistuksellisesta jazzista, joita yhtye oli McGuinnin ja Crosbyn valinnasta johtuen kuunnellut kiertäessään vuoden 1965 lopulla Yhdysvaltoja. Kappaleen kitaraintron McGuinn lainasi Coltranen sävellyksestä ”Africa”.Nyman 2009, s.193. Lisäksi hän sai vaikutteita soittoonsa Coltranen toisesta kappaleesta ”India” sekä The Zombies -yhtyeen ”She’s Not There” -hitin pianosoolosta.Nyman 2009, s.194.


title: Eight Miles High

text: Yhtye harjoitteli kappaletta keikkabussissaan, ja kiertueen päätyttyä yhtye soitti tuotoksen tuottaja Jim Dicksonille. Hän oli siitä innoissaan; mukana oli yhtyeen tavaramerkiksi muodostunut McGuinnin 12-kielisen Rickenbacker-kitaran ääni, mutta folkin sijaan siinä toisinnettiin John Coltranen tenorisaksofonin sointia. Yhtye pyrki kappaleessa tuomaan jazzia rock-musiikkiin ja McGuinnin mukaan hän yritti saada kitaransa kuulostamaan saksofonilta.


title: Eight Miles High

text: ”Eight Miles High'n” äänitti ensimmäisenä Dave Hassinger 22. joulukuuta 1965 RCA Recordsin Hollywood Studiossa. Samassa sessiossa nauhoitettiin myös kappaleet ”Why” sekä keskeneräiseksi jäänyt versio edellisalbumilla "Turn! Turn! Turn!" olleesta Bob Dylan -coverista ”The Times They Are a-Changin'”. Jim Dickson halusi julkaista kaksi ensimmäistä mainittua mahdollisimman nopeasti singlenä, mutta Byrdsin levy-yhtiö Columbia Records ei suostunut julkaisemaan toisen levy-yhtiön studiossa äänitettyjä tuotoksia. Myös yhtyettä tämä turhautti, sillä heidän mielestään kappaleet onnistuivat täydellisesti, ja David Crosbyn mielestä kyseinen ensimmäinen versio ”Eight Miles High'sta” oli parempi kuin lopullinen versio. Alkuperäisversiot molemmista kappaleista julkaistiin vasta vuonna 1987 albumilla "Never Before", joka sisälsi ennenjulkaisematonta materiaalia.


title: Eight Miles High

text: Lopullinen, singlenä ja "Fifth Dimension" -albumilla julkaistu versio, nauhoitettiin 25. tammikuuta 1965.Single ilmestyi 14. maaliskuuta 1965. ”Eight Miles High” nousi tasaisesti aina sijalle 14 asti, kunnes huhtikuussa 1966 konservatiivisista mielipiteistään tunnettu tiskijukka Bill Gavin ilmoitti artikkelissaan The Byrdsin ”Eight Miles High'sta” ja Bob Dylanin ”Rainy Day Women #12 & 35:sta” löytyvistä epäkohdista:Nyman 2009, s.194.


title: Eight Miles High

text: Gavinilla oli maine ”ainoana rehellisenä miehenä korruptoituneessa bisneksessä”, joten hänellä oli paljon vaikutusvaltaa.Nyman 2009, s.194. Niinpä ”Eight Miles High” asetettiin eri puolilla Yhdysvaltoja soittokieltoon, jolloin sen myynti romahti. Yhtye väitti kappaleen kertovan omakohtaisesta lentokonematkasta ja kulttuurišokista, mihin ei kuitenkaan uskottu. Laulun lukuisat metaforat kuulostivat epäilyttäviltä ja lisäksi siinä mainittiin sana "high", joka oli yleinen huumausaineiden vaikutuksen alaisena olemista kuvaava ilmaus. Myös Yhdysvaltain varapresidentti Spiro Agnew julisti ”Eight Miles High'n” olevan ”huumelaulu”, jolloin The Byrds tuottajansa Jim Dicksonin johdolla yritti haastaa tätä oikeuteen perättömästä väitteestä. He eivät kuitenkaan löytäneet lakimiestä.Nyman 2009, s.194.


title: Eight Miles High

text: ”Eight Miles High” jäi tietyllä tavalla The Byrdsin joutsenlauluksi, sillä yhtye ei enää saavuttanut Yhdysvalloissa top 20 -hittejä. Roger McGuinn onkin todennut: ”Sen myötä meidät puhallettiin ulos pelistä.”Nyman 2009, s.194.


title: Eight Miles High

text: Britanniassa ja muualla Euroopassa singlen julkaisi Columbian sijaan CBS Records. Kappale menestyi Britanniassa huonommin kuin yhtyeen kotimaassa, sillä se ei yhdeksän listaviikon aikana yltänyt sijaa 24 korkeammalle.


title: Eight Miles High

text: ”Eight Miles High'ta” pidetään yhtenä ensimmäisistä psykedeelisen rockin kappaleista. Esimerkiksi The Beatles ei laulun ilmestyessä ollut vielä tehnyt kokeiluja kyseisen tyylilajin parissa.Nyman 2009, s.193. Kappaleen ilmestyessä The Byrdsin onkin katsottu olleen tyylilisesti askeleen muita pop- ja rockyhtyeitä edellä. Elokuussa 1966 The Beatles kuitenkin julkaisi "Revolver"-albuminsa, jonka on katsottu soundiratkaisujensa ja tyylillisten kokeilujensa vuoksi ottaneen Byrdsin kiinni.Nyman 2009, s.194. ”Eight Miles High’n” on katsottu vaikuttaneen myös 1960-luvun lopulla syntyneen acid rock -genren syntyyn. Kappale on samalla The Byrdsin tunnetuimmista ja se onkin julkaistu lukuisilla kokoelma-albumeilla.


title: Eight Miles High

text: ”Eight Miles High'ta” on pidetty myös yhtenä historian parhaimmista singlejulkaisuista ja musiikkitoimittaja Jake Nymanin mukaan kappale on ”täydellisyyttä hipova, ajaton mestariteos”.Nyman 2009, s.194. Rateyourmusic.com-sivuston käyttäjien mielestä ”Eight Miles High” on vuoden 1966 10:nneksi paras singlejulkaisu sekä 184:nneksi paras singlejulkaisu kautta aikojen.


title: Eight Miles High

text: Kappaleesta ovat tehneet oman versionsa muun muassa Hüsker Dü, Roxy Music, Robyn Hitchcock, Ride, The Ventures ja Crowded House. Lisäksi Don McLean mainitsi laulun nimeltä vuoden 1972 menestyskappaleessaan ”American Pie”.


title: Eight Miles High

text:
A-puoli
B-puoli


title: Nokia 702T

text: Nokia 702T on matkapuhelinvalmistaja Nokian kesäkuussa 2011 julkaistu Kiinan markkinoille suunnattu Symbian Anna-käyttöjärjestelmällä toimiva QWERTY-näppäimistöllä varustettu älypuhelin. Se muistuttaa hyvin paljon Nokia E6-puhelinta.


title: Nokia 702T

text: Nokia 702T:ssä on 1200 milliamppeeritunnin BL-4D-akku (Li-Ion).


title: Nokia 702T

text: 702T:ssä on GPS-paikannus A-GPS-toiminnolla sekä kompassi.


title: 26 Draconis

text: 26 Draconis (26 Dra, HR 6573) on himmeä tähti Lohikäärmeen tähdistössä. Sen etäisyys Maasta on 46 valovuotta.


title: 26 Draconis

text: Tähden 26 Draconis koordinaatit taivaanpallolla rektaskensio 17h 34m 59.5940s deklinaatio +61° 52′ 28.394″. AB on spektroskooppinen kaksoistähti, spektrit F9V/K3V näyttävät yhdessä G0Va:lta. Kiertoaika on 76.1 vuotta ja radan eksentrisyys 0.18.


title: 26 Draconis

text: Lisäksi tähtiä näyttää kiertävän kolmas komponentti GJ 685 12.2 kaarisekunnin päässä päätellen yhteisestä ominaisliikkeestä. GJ 685 on M1V-tyypin punainen kääpiö. Tähtipari AB on kohtalaisen metalliköyhä ja tähdeksi melko vanha, ikäarvio 8,4-11,5 miljardia vuotta. Tähtien 26 Dra AB massat 1.30 ja 0.83 Auringon massaa.


title: Stadium Arcadium Tour

text: Stadium Arcadium Tour on Red Hot Chili Peppersin konserttikiertue. Kiertueen aikana yhtye kiersi kolmesti Eurooppaa, kerran Australiaa ja Aasiaa, sekä kahdesti Pohjois-Amerikkaa. Kierueen aikana yhtyeen nykyinen kitaristi Josh Klinghoffer toimi toisena kitaristina. Kietueen jälkeen yhtye jäi tauolle, jonka aikana kitaristi John Frusciante erosi yhtyeestä.


title: 9007 James Bond

text: 9007 James Bond on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi Antonín Mrkos vuonna 1983. Pikkuplaneetta sai nimensä kirjailija Ian Flemingin luoman brittiläisen salaisen agentin James Bondin mukaan. Ennen nimeämistään tämä asteroidi tunnettiin tunnuksella 1983 TE1. Koska James Bondin absoluuttinen magnitudi (H) 13,9, sen läpimitta on todennäköisesti välillä 4–9 kilometriä.


title: Erste Bank Open

text: Erste Bank Open on Wienissä, Itävallassa vuosittain järjestettävä tennisturnaus, joka pelataan sisäkentillä. Turnaus on järjestetty Wiener Stadthallessa vuodesta 1974 lähtien ja se kuuluu ATP World Tour 500 -kilpailusarjaan.


title: Erste Bank Open

text: Turnaus tunnettiin aluksi nimellä "Stadthalle Open", sen jälkeen nimellä "Fischer-Grand Prix" vuosina 1976–1985, ja nimellä "CA-TennisTrophy" vuosina 1986–2003. Sen jälkeen turnaus on käyttänyt nimenään "BA-CA-TennisTrophya" vuosina 2004–2007, ja nimeä "Bank Austria TennisTrophy" vuosina 2008–2010. Vuonna 2011 se nimettiin "Erste Bank Openiksi" pääsponsorin vaihduttua.


title: Pekka Joutsi

text: Pekka Kalervo Joutsi (s. 1. marraskuuta 1949, Pori) on suomalainen ristikonlaatija.


title: Pekka Joutsi

text: Joutsin ensimmäinen lehteen hyväksytty ristikko julkaistiin Suuri Ristikko Kilpa -lehden numerossa 5/65. Hän on toiminut ammattimaisena ristikonlaatijana yli 50 vuotta. Hänen ristikoitaan julkaistaan tai on julkaistu mm. Kolmiokirjan Iisakki-lehtiperheessä (joukossa nyt jo lopetettu nimikkolehti Pekan Helpot Ristikot), Hymyssä, Suomen Kuvalehdessä sekä Bulls Pressin jakelemana useissa sanomalehdissä. Hän on myös Ilta-Sanomien ja Sanaristikkoseura Sanaseppojen järjestämän ristikonratkonnan SM-kisan laadintatiimin jäsen vuodesta 1993 eli alusta lähtien.


title: Pekka Joutsi

text: Joutsi tekee edelleenkin ristikkonsa lähes kokonaan käsityönä, vaikka monet laatijat ja piirtäjät ovat siirtyneet käyttämään työssään runsaasti tietokonetta. Ristikoittensa pääkuvina Joutsi käyttää piirroksia sekä eri puolille maailmaa suuntautuneilla matkoilla ottamiaan valokuvia. Hänen muut pääharrastuksensa matkailun ohella ovat urheilu, elokuvat ja country-musiikki. Joutsi on myös tehnyt visailukysymyksiä lehtiin ja ajanvietepeleihin sekä yhteen kirjaan.


title: Pekka Joutsi

text: Sanasepot on perustanut ristikkopalkinnon, jota myönnetään ansioituneille ja arvostetuille alan ihmisille. Palkinnon ensimmäinen saaja oli Pekka Joutsi. Palkinto luovutettiin Porissa hänen 60-vuotispäivänään 1.11.2009 tunnustuksena suuresta vaikutuksesta suomalaisten sanaristikkojen kehittämiseen ja laadun nostamiseen. Toisena kunnianosoituksensa Sanasepot julistivat 1.8.2015 elokuun ensimmäisen päivän Suomalaisen ristikon päiväksi eli Pekka Joutsin päiväksi. Tuolloin tuli 50 vuotta hänen ensimmäisen ristikkonsa julkaisusta.


title: HD 188753

text: HD 188753 on kolmoistähti Joutsenen tähtikuviossa 151 ± 5 valovuoden päässä. Tähti ei näy paljain silmin, sen näennäinen kirkkaus on +7.43.


title: HD 188753

text: Koordinaatit rektaskensio 19h 55', deklinaatio +41° 52' Tähtien spektrityypit GV / K0V / M2V. Järjestelmän suurin tähti on A-komponentti, jota tähtipari BC kiertää soikealla radalla 25,7 vuoden jaksossa. Tämän suuren radan isoakselin puolikas on 12,1 AU, eksentrisyys 0,5. A-komponenttia pidetään Auringon kaksosena. B ja C kiertävät toisiaan hyvin lähellä 156 päivän jaksossa.


title: HD 188753

text: Vuonna 2005 Yhdysvalloissa työskentelevä puolalainen astronomi Maciej Konacki ilmoitti tehneensä havainnon HD 188753 A:ta kiertävästä hieman Jupiteria suuremmasta planeetasta. Kuumaksi jupiteriksi arvioidun planeettakandidaatin arvioitu kierrosaika keskustähtensä ympäri oli 3,35 päivää. Myöhemmät tutkimukset eivät ole kyenneet vahvistamaan planeetan olemassaoloa.


title: 132524 APL

text: 132524 APL on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi LINEAR vuonna 2002. Pikkuplaneetta sai nimensä Johns Hopkinsin yliopiston Applied Physics Laboratoryn (lyhenne APL) mukaan, joka on monien avaruusluotainten kuten NEAR:in, MESSENGER:in ja New Horizonsin valmistaja. Ennen kuin asteroidi APL sai nimensä, se tunnettiin tunnuksella 2002 JF56. Koska APL:n absoluuttinen magnitudi (H) on 15,3, sen läpimitta on todennäköisesti välillä 2–5 kilometriä. New Horizons-luotain ohitti pikkuplaneetan 13. kesäkuuta vuonna 2006 noin 102 000 kilometrin etäisyydeltä.


title: Vincent Kympat

text: Vincent Kympat (17. joulukuuta 1946 – 30. heinäkuuta 2011) oli intialainen roomalaiskatolinen piispa. Hänet vihittiin papiksi 23. tammikuuta 1977 ja nimitettiin Jowain hiippakunnan piispaksi 28. tammikuuta 2006. Kympatin konsekroi Dominic Jalan ja Joseph Mittathanyn avustama Pedro López Quintana 2. huhtikuuta 2006.


title: Vincent Kympat

text: Kympat toimi hiippakuntansa johdossa, kunnes kuoli sydänkohtaukseen heinäkuussa 2011. Ambulanssi, jolla piispaa kuljetettiin sairaalaan, törmäsi matkalla polkupyörään; kaksi henkilöä sai vammoja. Kympat pääsi (onnettomuuden uhrien tavoin) sairaalaan, mutta kuoli tunnin kuluttua sinne ottamisesta.


title: Tumu

text: Tumu (myös "Tummu", "Tummo", "Toummo") on Libyan raja-asema maan Nigerin vastaisella rajalla. Se sijaitsee samannimisen vuoristoalueen länsipuolella.


title: Tumu

text: Italialaisten vuonna 1930 perustamalle raja-asemalle johtaa päällystetty maantie Libyan Al-Qatrunista (290 kilometriä). Nigerin puolella se jatkuu autiomaareittinä Madaman raja-aseman (95 kilometriä) ja Dao Timnin tarkastuspisteen (275 kilometriä) kautta Siguedinen kylään (yhteensä 350 kilometriä). Aikaisemmin Tumun kautta kulkivat Välimeren, Fezzanin, Kawarin ja Kanem-Bornun väliset kauppakaravaanit. Nykyään reittiä käyttävät etupäässä salakuljettajat sekä Libyaan ja Eurooppaan suuntaavat afrikkalaiset siirtotyöläiset ja laittomat maahanmuuttajat.


title: Serbian Davis Cup -joukkue

text: Serbian Davis Cup -joukkue edustaa Serbiaa tenniksen Davis Cupissa. Serbia osallistui ensimmäisen kerran Davis Cupiin vuonna 1995, silloin Jugoslaviana. Vuodet 2004–2006 joukkue kilpaili Serbia ja Montenegrona, ja vuodesta 2007 Serbiana.


title: Serbian Davis Cup -joukkue

text: Maa on osallistunut Davis Cupiin 18 vuonna. Sinä aikana se on pelannut 48 maaottelua, voittanut 34 ja hävinnyt 14. Maa on voittanut Davis Cupin kerran, vuonna 2010, jolloin se kukisti loppuottelussa Ranskan. Loppuottelussa pelasivat kaksinpelin hävinnyt Janko Tipsarević, kaksi kaksinpeliä voittanut Novak Đoković sekä nelinpelin hävinneet Viktor Troicki ja Nenad Zimonjić. Ratkaisevan kaksinpelin voitti Viktor Troicki.


title: 4179 Toutatis

text: 4179 Toutatis on pikkuplaneetta, joka kuuluu Maan lähelle tuleviin Apollo-tyypin asteroideihin. Sen löysi C. Pollas vuonna 1989. Pikkuplaneetta sai nimensä gallialaisten Teutates-jumalan mukaan. Ennen nimeämistään tämän asteroidi tunnettiin väliaikaisella tunnuksella 1989 AC.


title: 4179 Toutatis

text: Toutatiksen mitat ovat 1,70 x 2,03 x 4,26 km, joten vaikka se on melko pieni niin se on silti suuri Maan lähelle tulevaksi kappaleeksi. Se on esim. suurempi kuin 2062 Aten, 2100 Ra-Shalom, 2101 Adonis tai 99942 Apophis. Toutatiksen pyörähdysaika eli vuorokauden pituus sen pinnalla on noin 176 tuntia ja se on spektrityyppiä Sk.


title: 4179 Toutatis

text: Asteroidi ohitti maapallon 18:n kuun etäisyyden päästä 12. joulukuuta 2012.


title: 4179 Toutatis

text: Kiinalainen Chang'e 2-avaruusluotain ohitti Toutatiksen 13. joulukuuta 2012, etäisyyden ollessa vähimmillään noin 800 metriä pikkuplaneetan pinnan yläpuolella. Tämän jälkeen luotain jatkoi matkaansa planeettojenväliseen avaruuteen. Luotaomen ottamissa kuvissa paras erotuskyky oli 3 metriä pikseliä kohti.


title: Mazoch

text: Mazoch on muun muassa seuraavien henkilöiden sukunimi:


title: Ristikonlaatija

text: Ristikonlaatija on henkilö, joka suunnittelee sanaristikoita. Laatija on usein sama henkilö, joka myös toteuttaa ristikon visuaalisen osuuden, mutta nykyisin on myös paljon työpareja, joista toinen keskittyy laatimiseen ja toinen ulkoasuun. Ristikoita julkaistaan lähes kaikissa suomalaisissa lehdissä sekä useissa kymmenissä ristikkolehdissä. Monet laatijat ovat luoneet pitkiä uria. Porilainen Pekka Joutsi on laatinut ristikoita lehtiin yli puoli vuosisataa.


title: Club Tour

text: Club Tour on Kiss-yhtyeen ensimmäinen kiertue. Kiertue alkoi 30.1.1973 ja loppui 31.12.1973. Kiss soitti kiertueen aikana 24 keikkaa. Kiertue soitettiin pelkästään Yhdysvalloissa. Kiertueen aikana yhtye nauhoitti debyyttialbuminsa "Kiss".


title: Jääpallo Aasian talvikisoissa 2011

text: Jääpallo kuului Aasian talvikisojen 2011 ohjelmaan Kazakstanissa, jossa se oli ensimmäistä kertaa Aasian talvikisojen ohjelmassa. Jääpalloturnaus pelattiin 2.–6. helmikuuta, ja siihen osallistui kolme joukkuetta, Kazakstan, Kirgisia ja Mongolia. Kilpailussa pelattiin yksinkertainen alkusarja ja loppuottelu alkusarjan kahden parhaan joukkueen välillä. Kisojen ottelut pelattiin Medeolla, Almatyssa.


title: Jääpallo Aasian talvikisoissa 2011

text: Kultaa voitti Kazakstan, hopeaa Mongolia ja pronssia Kirgisia. Kirgisian jääpallomaajoukkue pelasi kisoissa ensimmäisen virallisen maaottelunsa.


title: Ripsitähystäjät

text: Ripsitähystäjät (Dactyloscopidae) on ahvenkaloihin kuuluva heimo. Heimon lejaj tavataan trooppisista vesistä Pohjois- ja telä-Amerikan rannikoilta.